Lilith - Pasangan Adam, Wanita Pertama Dunia atau Dongeng Ciptaan Manusia?

Oleh kerana penulis seorang Muslim, kami sudah dididik untuk menerima konsep bahawa manusia pertama yang dicipta iaitu Adam as. mempunyai pasangan yang dinamakan sebagai Hawa.

Kedua-duanya diturunkan ke bumi selepas dimaafkan atas kesalahan melanggar perintah dan larangan Allah swt., dibekalkan dengan ilmu yang cukup untuk menjadi Khalifah pertama bumi serta memulakan warisan manusia. Itu kisah ringkasnya.

Bagaimanapun, menurut kepercayaan agama lain khasnya segelintir penganut agama Yahudi, Hawa bukanlah wanita pertama yang dicipta sebagai pasangan Adam - sebaliknya sudah ada seorang makhluk wanita lain yang sepatutnya hidup bersama Adam, namun atas sebab-sebab tertentu - situasinya berubah.

Bukakan minda kita sebentar untuk mempelajari daripada perspektif agama lain, berkenaan Lilith - makhluk yang didakwa wanita pertama antara semua wanita.

Nama Lilith langsung tidak disebutkan dalam konteks kepercayaan Islam, jadi perkara ini jelas. Bagaimanapun mitos, hikayat dan kisah tentang Lilith banyak terkandung dalam kepercayaan orang Yahudi dan sedikit sebanyak berkait dengan masyarakat Kristian.

Secara amnya, Lilith merupakan satu watak yang sangat kontroversi apabila diwujudkan perbincangannya dalam perspektif agama Yahudi. Kisahnya berbunyi begini - semasa mencipta manusia, Tuhan menciptakannya sepasang daripada sumber yang sama, iaitu tanah. Lahirlah dua makhluk yang dinamakan Adam dan Lilith yang menghuni syurga.

Berbeza dengan Hawa/Eve daripada konteks Islam dan Kristian, Lilith merupakan pasangan Adam yang merasakan dirinya setaraf dengan Adam, sehinggakan enggan membenarkan Adam memimpin dirinya. Daripada pandangan Islam, wujud hadis yang menyifatkan Hawa dibentuk daripada tulang rusuk Adam as. dan pendapat ini hampir selari dengan apa yang terkandung dalam kitab Bible.

Bagaimanapun, banyak pihak cendekiawan Islam berpendapat 'tulang rusuk' yang dimaksudkan hanyalah satu analogi kepada sifat wanita, bukannya benar-benar mencerminkan asal-usul wanita itu daripada tulang rusuk lelaki.

Oleh kerana Lilith merasakan dirinya sama dengan Adam, diperbuat daripada bahan yang sama - jadi dia meletakkan dirinya patut mempunyai pandangan serta pendapat sendiri tanpa perlu akur dengan lelaki seperti Adam. Keengganannya menyebabkan Lilith mengambil keputusan meninggalkan syurga.

Banyak variasi tentang apa yang berlaku selepas itu. Dikatakan Lilith yang turun ke bumi berpasangan dengan satu malaikat bernama Samael. Samael ini pula disebutkan dalam kitab Talmud, malaikat yang ditugaskan untuk memimpin syaitan-syaitan.

Kisah berkenaan Adam dan Lilith yang kami ceritakan secara ringkas di atas, merupakan versi yang paling popular dan kerap kali disebarkan - berasaskan kepada kisah dalam koleksi tulisan yang digelarkan sebagai Alphabet of ben Sirach. Bagaimanapun, wujud beberapa versi lain yang jauh berbeza pendekatannya.

Salah satu tulisan yang menyangkal pendapat menyatakan Lilith adalah wanita pertama sebenar, datang daripada koleksi tulisan seorang Rabbi Yahudi bernama Isaac Ben Jacob Ha-Kohen, salah seorang pendeta Yahudi yang hidup pada abad ke 13 dan pakar dalam ilmu Kabbalah.

Beliau berpendapat kisah berkenaan Lilith merupakan satu bentuk manipulasi yang dilakukan iblis dan syaitan, untuk mengangkat Lilith sebagai tokoh dalam tamadun manusia.

Berdasarkan kepada teks-teks lama yang menjadi rujukannya, direkodkan bahawa Adam dan Eve diciptakan sepasang, sementara Samael dan Lilith pula dilahirkan sebagai satu pasangan lain - dalam jam yang sama dengan Adam dan Eve, membawa imej serupa dan saling berkaitan antara satu sama lain.

Lilith dalam versi ini merupakan makhluk yang tidak menyerupai manusia sepenuhnya. Dia dikatakan mempunyai tubuh seorang wanita cantik daripada kepala ke pinggang, namun diperbuat daripada api di bahagian kaki. Walaupun ditakdirkan akan bersama, pada awalnya Lilith berpasangan dengan Asmodeus, ketua kepada syaitan yang menyebabkan Samael bertindak merampas Lilith daripada pasangannya.

Apabila bersatunya mereka berdua, seolah-olah lengkaplah takdir yang telah ditetapkan pada mereka semasa lahir - bersama-sama menimbulkan kekacauan dan huru-hara di bumi.

Sekiranya dikaji, anda akan mendapati wujud banyak salah sangka berkenaan Lilith yang seringkali dikaitkan dalam kepercayaan masyarakat Kristian. Ini kerana istilah 'Lilith' ada disebutkan dalam The Book of Isaiah, salah satu bab dalam kitab Bible yang berbunyi;

"Wildcats shall meet hyenas, / Goat-demons shall greet each other; / There too the lilith shall repose / And find herself a resting place” (Isaiah 34:14)"

Banyak pendapat menyelar terjemahan ini sebagai satu bentuk terjemahan yang lemah serta mengelirukan pembacanya, sehingga mampu mempercayai sesuatu yang tidak ada asas. Ini kerana terjemahan kepada terma 'lilith' dikatakan mewakili sejenis burung hantu yang mempunyai sifat burung biasa, yang hanya aktif pada waktu malam.

Tidak ada sebarang cara pun untuk mengaitkan ayat di atas dengan Adam, manusia pertama.

Satu lagi kekeliruan yang timbul berkenaan kisah Lilith dan Eve ini adalah daripada kecelaruan yang ditimbulkan beberapa pihak, berkenaan dua wanita yang disebutkan dalam Genesis 1 dan Genesis 2. Ini kerana wujud dua versi berbeza tentang kisah bagaimana manusia diciptakan, berdasarkan interpretasi masing-masing.

Dalam Genesis 1 (ayat 27) disebutkan bahawa Tuhan mencipta manusia berdasarkan kepada imej Dia, dengan penciptaan lelaki dan wanita adalah hasil kepada penciptaan itu. Bagaimanapun, dalam Genesis 2 (ayat 21), disebutkan bahawa Tuhan menciptakan manusia - dengan mengambil tulang rusuk Adam lalu dibuatkan wanita.

Berikutan daripada percanggahan ini, ada pendapat mengatakan ayat dalam Genesis 1 sebenarnya merujuk kepada Lilith, wanita pertama yang diciptakan serentak dengan Adam, dibuat daripada unsur yang serupa. Pendokong pendapat ini percaya ayat Genesis 2 pula khas merujuk kepada Eve semata-mata, dengan Eve diciptakan berbeza caranya berbanding Lilith.

Hakikatnya, komuniti Yahudi sendiri berdepan kesukaran dalam memperbetulkan fakta berkenaan kisah kewujudan Lilith ini. Ini kerana bagi mereka, kisah berkenaan Lilith merupakan penambahan-penambahan yang dilakukan semasa penulisan kitab 'The Alphabet of ben Sirach' - yang sebenarnya tidak diiktiraf sebagai salah satu kitab rasmi masyarakat Yahudi.

Di dalam kitab Tanach sendiri, istilah 'lilith' atau 'lilit' memang wujud namun terjemahannya jelas merujuk kepada sejenis burung yang bergerak pada waktu malam, bukan pada syaitan Lilith, manusia Lilith atau apa saja bentuk Lilith ini diceritakan. Bagaimanapun, populariti berkenaan 'wanita' pertama bumi yang mendahului Eve/Hawa ini sangat popular diceritakan sehinggakan ramai yang percaya dengan kisahnya.

Sekiranya diamati kembali, wujud terlalu banyak percanggahan yang tidak selari dalam memahami siapakah Lilith dan benarkah Lilith ini wujud. Kisah-kisah yang ada juga seakan-akan ditokok tambah dengan banyak elemen ghaib dimasukkan, selain daripada usaha meletakkan Lilith sebagai satu makhluk yang perlu digeruni dan ditakuti.

Kami tinggalkan anda dengan satu fakta yang sahih. Sekiranya kita kaji asal-usul perkataan 'lullaby' secara rasminya disebutkan perkataan itu datang daripada istilah Inggeris lama 'lullen' yang bermaksud mendodoikan anak kecil, digabungkan dengan perkataan 'bye' tanpa sebab yang jelas.

Ada juga pihak percaya perkataan 'lullaby' sebenarnya merujuk kepada Lilith, berasal daripada istilah 'Lillith-abi' yang bermaksud 'nyah kau Lilith!' atau 'pergi kau Lilith' digunakan khas untuk menenangkan bayi, daripada gangguan Lilith. Ini kerana Lilith dikatakan berikrar akan mengganggu bayi dalam perjanjiannya dengan malaikat yang mahu membawanya kembali ke tempat asalnya.

Sama ada benar atau tidak, mitos atau hanya rekaan seseorang yang bosan - kisah tentang Lilith sehingga sekarang terus menghantui mereka yang percaya dengan kewujudannya. Sedangkan amat jelas, ketakutan itu sebenarnya tak berapa kukuh pun asasnya.

Samael, Lilith, and the Concept of Evil in Early Kabbalah


Mengapa Semut Berlaga Sesama Sendiri Ketika Bertentangan?

Semut adalah makhluk yang sangat unik yang digelarkan sebagai antara salah satu haiwan yang paling rajin di atas muka Bumi.

Dan sudah tentunya setiap daripada kita pernah melihat tingkah laku semut yang sangat aneh tetapi menarik dalam masa yang sama, kan?

Tingkah laku itu adalah semut-semut akan berlaga atau bersentuhan antara satu sama lain ketika bergerak dalam arah yang bertentangan.

Sebenarnya, terdapat beberapa hipotesis yang cuba untuk menjelaskan tingkah laku misteri oleh semut ini.

Dan antara teori yang paling popular adalah berkaitan dengan semangat persaudaraan antara semut.

Sama seperti kita yang meraikan persaudaraan (brotherhood) di kalangan manusia , semut-semut juga meraikan "anthood".

Semut sudah biasa untuk hidup, berkembang maju dan menghabiskan seluruh kehidupannya di tempat yang dekat dengan rakan sarang.

Purata semut yang tinggal dalam sebuah sarang biasanya mencecah beribu-ribu ekor. Malah, kebanyakan daripada semut tidak boleh melihat dunia dan hanya menghabiskan seluruh hidupnya di dalam gelap.

Dengan ini, adalah sangat penting bagi semut untuk mengenal pasti dan bekerjasama dengan semut lain dari koloni sendiri.

Oleh itu, apabila dua ekor semua bertembung atau bertemu sesama sendiri dengan kepala terlebih dahulu, semut-semut ini akan menghidu antara satu sama lain dengan teliti untuk memastikan bahawa ia tergolong dari koloni yang sama.

Semut sangat hebat dalam mengenal pasti penceroboh disebabkan oleh sistem pencium atau deria bau, yang dapat mengesan bau yang ditinggalkan oleh penceroboh yang berbeza dengan baunya, secara serta merta.

Oleh itu, dalam kes di mana dua ekor semut dari dua koloni yang berlainan bertembung, semut yang tidak mempunyai anggota koloni berdekatan dengannya akan berundur dan melarikan diri.

Penglihatan yang lemah pada semut menjadikan hubungan fizikal menjadi sebahagian daripada kehidupan mereka untuk berkomunikasi dan menghapuskan ancaman terhadap koloni semut.

Seekor semut ketika sedang mencari makanan mungkin akan bertembung dengan rakan sarang yang lain.

Dalam kes ini, semut itu mungkin bertanyakan kepada semut (yang dalam perjalanan pulang ke sarang dan mungkin memiliki sesuatu untuk dimakan) agar berkongsi sedikit makanan.

Tetapi, bagaimana semut tersebut boleh berkongsi makanan yang telah dihadam, bermakna makanan yang telah berada di dalam perutnya?

Trophallaxis, lazimnya diperhatikan pada serangga seperti semut, tebuan, anai-anai dan sebagainya, adalah amalan berkongsi atau memindahkan makanan dari satu serangga kepada serangga yang lain dalam koloni yang sama.

Ia mungkin dilakukan melalui pemindahan mulut ke mulut atau menyuap dari dubur ke mulut.

Idea untuk memindahkan makanan sedemikian rupa mungkin kelihatan jijik namun bagi serangga yang sememangnya terdedah kepada makanan yang kotor, ia adalah perkara biasa.

Malah, ia adalah amalan yang sangat mesra dan sangat bernilai dalam 'komuniti semut'.

Apabila seekor semut lapar, ia akan mencucuk rakan sarangnya dengan sesungut. Dan jika semut kedua itu mempunyai makanan untuk dikongsi, kedua-duanya akan mendekatkan mulut untuk melakukan pemindahan.

Memandangkan semut adalah sangat banyak, setiap koloni semut memiliki kombinasi cara untuk mencapai komunikasi yang hebat dan berkasan tanpa berakhir dengan kekacauan.

Berjuta-juta semut ini "bercakap" sesama sendiri dan melakukan kerja dengan begitu sempurna. Berikut adalah cara-cara semut berkomunikasi.

Setiap koloni semua mempunyai bau sendiri yang unik. Bau unik ini adalah disebabkan oleh campuran feromon (isyarat kimia). Ini membantu semut untuk membezakan di antara rakan dan musuh.

Sistem feromon ini juga digunakan untuk memahami situasi sesebuah koloni, dari penaklukan wilayah hinggalah kepada aktiviti asas koloni.

Kaedah ini agak maju bagi haiwan yang bersaiz sekecil semut. Jika seseekor semut itu menjumpai sesuatu yang berguna untuk koloninya, ia akan pulang ke koloni tersebut.

Ketika dalam perjalanan pulang, ia akan menggugurkan sejumlah kecil feromon untuk menghasilkan jejak.

Sebaik sahaja ia sampai di koloni, semut tersebut akan berinteraksi dengan yang lain dengan menyentuh sesungut untuk memberitahu apa yang perlu dijangkakan apabila sampai di penghujung jejak tersebut.

Jika benda itu boleh dimakan, semut yang menemuinya mungkin akan membawa pulang secebis daripadanya menggunakan mulut dan membolehkan semut-semut lain merasai makanan itu untuk lebih memahami.

Satu contoh tentang cara ini adalah apabila seekor semut menggeselkan badannya pada bahagian badan semut yang lain, untuk menghasilkan refleks rahang. Ini memberikan semut itu peluang untuk merasakan dan mengetahui pemakanan semut lain.

Ya, semut memang bercakap di antara satu sama lain. Ia melakukannya dengan menggosokkan kaki pada badan sendiri untuk menghasilkan pelbagai bunyi.

Kita tidak akan pernah mendengar bunyi ini kerana resonans yang rendah, tetapi semut-semut lain memahami dengan jelas apa yang dimaksudkan dengan bunyi tersebut.

Sebagai contoh, jika seseekor semut itu terperangkap di dalam terowong, ia boleh menghasilkan isyarat kecemasan untuk memberi amaran kepada semut tentang lokasinya.

Dalam situasi ini, feromon tidak akan digunakan kerana tiada cara untuk feromon ini sampai ke semut yang lain.

Jadi, jika anda melihat semut bertembung antara satu sama lain selepas ini, jangan salah faham bahawa semut itu mempunyai kemahiran navigasi yang lemah.

Ini kerana ia mungkin memberitahu semut yang lain tentang bahaya yang mendatang.

Tetapi jika anda menyedari bahawa kedua-dua semut bersentuhan lebih lama daripada biasa, anda tahu bahawa anda sedang menyaksikan satu perbuatan mulia oleh serangga ini untuk memastikan semua daripadanya mendapat makanan yang cukup.


9 Mitos Tentang Sperma Yang Ramai Masih Percaya

Menurut Pertubuhan Kesihatan Sedunia, kebanyakan lelaki menghasilkan antara 39 juta hingga 929 juta sperma dalam setiap ejakulasi.

Tetapi berapa banyak yang anda tahu tentang sperma? Ramai yang masih keliru dan beranggapan bahawa sperma dan air mani itu adalah benda yang sama.

Sperma adalah sel pembiakan mikroskopik lelaki manakala pula air mani merujuk kepada cecair seminal yang mengandungi berjuta-juta sperma.

Malah, terdapat pelbagai mitos aneh dan tak masuk akal berkaitan dengan hal ini. iluminasi.com kongsikan 9 mitos tentang sperma yang ramai masih percaya.

Kisah yang biasa kita dengar adalah sperma yang berjiwa seperti wira berenang bersaing dengan antara satu sama lain untuk menjadi perenang bertuah yang berjaya menembusi telur.

Namun, hakikatnya bukanlah seperti ini. Pertamanya, sebahagian besar daripada proses ini melihatkan sperma tidak berenang secara lurus.

Kemampuan pergerakan sperma, yang dikenali sebagai motiliti, dikelaskan kepada salah satu dari tiga kumpulan:

Dalam satu esei, Robert D. Martin menyifatkan laluan itu sebagai "lebih kepada kursus halangan tentera yang mencabar" dan bukannya perlumbaan biasa.

Dan walaupun begitu, sperma memerlukan dorongan dari sistem produktif wanita untuk memastikan ia sampai ke garisan penamat.

Kebanyakan pergerakan ini dilakukan oleh otot rahim di mana ia mendorong sperma ke tiub fallopian, ke arah lokasi di mana telur berada.

Jika air mani itu pekat, ia tidak semestinya bermaksud sperma di dalamnya juga pekat. Ia biasanya bermaksud sama ada terdapat sperma yang pekat atau sejumlah sperma yang berbentuk tidak sekata.

Dan ia masih memerlukan bantuan daripada sistem pembiakan wanita untuk kekal selamat.

Apabila sperma memasuki faraj, ia akan bersentuhan dengan lendiran serviks. Lendiran serviks ini melakukan dua perkara iaitu melindungi dan menolak.

Ia melindungi sperma dari keasidan faraj serta menolak sperma yang mana bentuknya dan motilinya akan menghalang ia daripada sampai ke telur.

Ramai di antara kita tahu bahawa sperma hanya mampu hidup untuk tempoh yang pendek selepas dikeluarkan. Namun, ia tidak semestinya.

Jangka hayat seperma bergantung kepada di mana ia dilepaskan selepas ejakulasi.

Sperma yang memasuki faraj selepas ejakulasi boleh hidup sehingga 5 hari, disebabkan oleh kesan perlindungan mukus serviks dan kelenjar serviks.

Tetapi jika sperma mempunyai peluang untuk mengering, ia pada dasarnya akan mati.

Ejakulasi sperma yang mendarat di atas objek sejuk dan kering mungkin mati selepas beberapa minit, serta mampu bertahan sehingga 30 minit namun sangat jarang berlaku.

Ia mungkin mati lebih cepat di tempat yang panas disebabkan haba yang berlebihan.

Perjalanan untuk sampai ke ovum agak jauh. Ketika bersetubuh, apabila sperma dilepaskan dari zakar, ia tidak bergerak terus ke uterus.

Dalam kursus ini, sesetengah sperma melekat pada sel epitelium oviduk dalam tiub fallopian atau disimpan di dalam bilik kecil yang dipanggil kelenjar sehingga ovulasi berlaku.

Salah satu mitos yang paling lama sehingga kini adalah bahawa walaupun terdapat bilangan telur yang terhad (benar), sperma tersedia seumur hidup.

Penghasilan sperma atau spermatogenesis sememangnya berlaku selama-lamanya tetapi kualiti dan motiliti sperma akan semakin merudum apabila kita semakin tua.

Lelaki yang lebih tua juga lebih cenderung untuk memberikan mutasi genetik kepada anak-anak mereka, kira-kira 4 kali lebih cepat berbanding seorang wanita.

Kajian pada tahun 2017 terhadap 1.4 juta orang di Sweden mendapati hubungan yang konsisten antara umur seorang lelaki dan kemungkinan anak-anaknya dilahirkan dengan mutasi genetik yang tidak dimiliki oleh ibu bapa.

Kononnya, seluar dalam yang ketat akan mengurangkan jumlah sperma, sementara seluar dalam yang lebih longgar seperti boxer mengekalkan suhu yang tepat untuk menghasilkan sperma.

Akan tetapi, seluar dalam hampir tidak memberikan kesan kepada sperma.

Satu kajian pada tahun 2016 mendapati bahawa terdapat sedikit perbezaan dalam jumlah sperma berdasarkan pilihan seluar dalam.

Tetapi kajian 2018 membuat penemuan saintifik lebih mendalam apabila mendapati bahawa lelaki yang memakai boxer mempunyai 17 peratus lebih banyak sperma berbanding seluar dalam.

Tetapi penulis kajian tahun 2018 itu memberi amaran bahawa keputusan mereka tidak menyumbang kepada faktor lain yang mempengaruhi pengeluaran sperma, seperti jenis seluar atau bahan yang digunakan untuk menghasilkan seluar dalam.

Dan untuk mengimbangi haba ini, tubuh badan kita akan melepaskan sedikit hormon folik. Jadi, pemilihan seluar dalam tidak begitu memberikan kesan kepada jumlah sperma.

Kebanyakan sperma tidak sampai ke telur disebabkan oleh beberapa faktor. Untuk dianggap sebagai subur, jumlah sperma yang perlu bergerak tidak perlu mencapai 100%.

Jika 40% daripadanya mampu bergerak dengan baik, anda dianggap sebagai subur. Dan daripada 40% ini, tak semua daripadanya sampai ke telur.

Jika sperma mempunyai beberapa kepala, ekor yang pelik atau tidak sempurna, sperma tersebut dianggap sebagai tidak cukup cergas untuk melalui perjalanan untuk ke saluran pembiakan wanita.

Malah, sperma yang sihat juga tidak semestinya akan sampai ke telur.

Dari segi biologi, ejakulasi pra-matang sepatutnya tidak mengandungi sperma. Namun, baki sperma dalam uretra (saluran di mana air kencing dan air mani dikeluarkan) boleh bercampur.

Ia memang tidak sebanyak air mani baru namun kajian pada tahun 2011 menunjukkan bahawa hampir 75% daripada sampel ejakulasi pra-matang yang dikumpulkan daripada 27 subjek mengandungi sperma yang sihat dan mampu bergerak dalam jumlah yang banyak.

Kajian pada tahun 2016 terhadap 42 lelaki mendapati bahawa sekurang-kurangnya 17% daripada sampel ejakulasi pra-matang dipenuhi dengan sperma yang sihat dan mampu bergerak.

Jadi, jika anda menggunakan cara dengan menarik keluar zakar anda ketika berlakunya ejakulasi pra-matang, masih terdapat peluang untuk sperma tersebut menyebabkan kehamilan.

Hakikatnya, hal ini adalah sebaliknya. Memiliki jumlah air mani yang banyak dalam satu ejakulasi adalah bagus tetapi ia juga munkin boleh memberikan kesan tidak baik.

Semakin tinggi kepekatan sperma, semakin banyak sperma dapat mensenyawakan telur.

Biasanya, hanya satu sel sperma tunggal dibenarkan mensenyawakan satu sel telur, menyebabkan perkembangan embrio.

Selepas sperma pertama menembusi lapisan protein di sekitar telur, lapisan ini menghalang sperma lain daripada menembusinya.

Tetapi jika terlalu banyak sperma yang sampai ke telur ini, sebagai contoh 2 atau lebih, sperma boleh menembusi lapisan ini dan berakhir dengan mensenyawakan telur, dikenali sebagai polyspermy.

Telur yang menerima bahan genetik tambahan oleh telur akan meningkatkan risiko mutasi DNA, masalah otak seperti sindrom Down, atau kecacatan jantung, tulang belakang, dan tengkorak.


5 Kontroversi Mahkamah Berkaitan Status Muslim Di Malaysia

Kes-kes mahkamah seringkali menimbulkan kontroversi kerana masyarakat sedar akan kesan jangka panjangnya, pada masa depan kita semua. Oleh kerana itulah setiap kali timbul kes yang berkaitan dengan agama Islam atau status Muslim - kes itu akan diikuti dengan lebih rapat oleh segenap lapisan masyarakat.

Oleh kerana kewujudan dua sistem kehakiman di negara kita, iaitu mahkamah sivil dan mahkamah syariah - kadangkala akan berlaku percanggahan di antara dua sistem itu yang seringkali menyebabkan perbalahan dalam ahli masyarakat. Negara kita juga amat ketat dalam melindungi status agama Islam seseorang, agak berbeza dengan Indonesia yang lebih longgar aturannya.

Situasi ini menyebabkan banyak kes mahkamah di negara kita berlangsung dengan hangat dan dalam sesetengah kes pula, tidak mempunyai noktah penamatnya. Berikut adalah lima kes mahkamah yang kerap dijadikan rujukan, berkait dengan Muslim dan Islam serta kedudukannya dalam sistem undang-undang kita yang perlu anda tahu.

Abdul Rahim Bahaudin merupakan salah seorang pengikut gerakan Ahmadiyah atau Qardiani, yang telah difatwakan sesat. Mengapa gerakan itu layak dikatakan sesat? Anda boleh rujuk artikel kami tentang ajaran ini.

Menjadi pengikut Ahmadiyah sejak era 70-an lagi, Abdul Rahim ditangkap semasa sedang menyebarkan risalah dan cetakan yang berkaitan dengan ajaran tersebut. Bagi mempertahankan dirinya yang didakwa di bawah Enakmen Undang-Undang Islam 1962 Kedah, Abdul Rahim menggunakan hujah bahawa fatwa yang dikeluarkan oleh Majlis Agama Islam Kedah menyebut bahawa pengikut ajaran Ahmadiyah tidak lagi dianggap sebagai seorang Muslim.

Jadi berdasarkan kepada bukti fatwa dan undang-undang yang ada, Abdul Rahim tidak lagi layak dianggap sebagai seorang Muslim jadi tidak ada sebarang sebab untuk undang-undang syariah dianggap merangkumi dirinya. Jadi mahkamah menggugurkan dakwaan kesalahan yang jatuh pada Abdul Rahim.

Salah satu kes yang cukup popular serta kerap kali menjadi sebutan, kes tahun 1988 ini menyebabkan berlakunya semakan semula ke atas makna atau tafsiran Artikel 3 dalam perlembagaan yang menyentuh tentang kedudukan Islam sebagai agama rasmi persekutuan, dikaitkan dengan kesalahan berkaitan pengedaran dadah dan hukuman mati.

Bagi menyelamatkan anak guam mereka, peguambela (yang turut diwakili oleh peguam bukan Muslim) berhujah bahawa akan berlaku ketidak adilan pada tertuduh sekiranya dihukum mati kerana dia beragama Islam dan dia sepatutnya dihukum mengikut undang-undang syariah, mengikut hukuman hudud atau qisas.

Bagaimanapun, hakim ketika itu Tun Salleh Abas membidas hujah itu berdasarkan beberapa pandangan yang bernas, namun dalam masa yang menolak perlunya ada kaitan antara undang-undang sivil dan undang-undang syariah. Hujah yang beliau keluarkan seraya membuktikan bahawa asas undang-undang Malaysia adalah sebagai bersifat sekular mutlak, berdasarkan kepada prinsip perlembagaan yang telah ditetapkan. (Litigating Article 3 in Che Omar bin Che Soh)

Bekas seorang Muslim yang murtad masuk ke agama Kristian, Jamaluddin Othman atau nama barunya Yeshua Jamaluddin didakwa terlibat dalam usaha memurtadkan enam orang individu berbangsa Melayu beragama Islam. Jamaluddin ditangkap dan didakwa sebagai invididu yang layak dianggap ancaman kepada keselamatan dan kestabilan negara.

Ditangkap oleh Kementerian Dalam Negeri di bawah akta ISA 1960; Jamaluddin dikatakan aktif memurtadkan orang ramai sejak 1985 hingga 1987 dan didakwa menyebabkan ketegangan antara masyarakat Islam dan Kristian. Bagi mengelakkan keadaan menjadi lebih buruk - KDN bertindak melakukan penangkapan.

Rayuan yang dilakukan Jamaluddin terhadap kesemua tuduhan ke atasnya dikaji dan mahkamah mendapati penahanan beliau tidak ada asasnya, kerana Jamaluddin gagal dibuktikan layak dianggap ancaman - walaupun dia dibuktikan memurtadkan enam orang Muslim lain. Mahkamah juga berhujah apa saja yang dilakukan oleh Jamaluddin seperti menghadiri seminar atau latihan untuk menjadi penyebar Kristian, bukanlah perbuatan yang layak dianggap ancaman pada negara.

Lahir pada 3 Januari 1971 di Butterworth, Soon Singh dilahirkan sebagai seorang penganut agama Sikh dan memulakan persekolahan menengah di Perlis pada tahun 1984. Pada usia 17 tahun ketika tarikh 14 Mei 1988, Soon Singh hadir ke pejabat Pertubuhan Kebajikan Islam Malaysia (PERKIM) di Alor Setar bagi mengucap kalimah syahadah. Memeluk Islam, beliau mula menggunakan nama Salman bin Abdullah. Semua ini berlaku semasa Soon masih individu bawah umur.

Bagaimanapun, pada usia 21 tahun - Soon melalui upacara yang perlu dilalui setiap penganut Sikh di sebuah Sikh Gurdwara di Kuala Lumpur pada 16 Julai 1992. Lebih seminggu selepas itu, pada 27 Julai 1992 beliau memfailkan kenyataan di mahkamah untuk mengisytiharkan dirinya seorang Sikh seterusnya telah keluar dari Islam namun permohonan ini ditolak.

Ini kerana Soon Singh secara teknikalnya masih dianggap Islam, kerana dia belum mengisytiharkannya di mahkamah syariah. Peguam Soon berhujah bahawa rekod yang menunjukkan Soon seorang Muslim tidak sah, kerana dia memeluk Islam semasa masih bawah umur dan tiada kebenaran ibunya. Mahkamah persekutuan menolak permohonan Soon, kerana proses keluar daripada agama Islam kuasanya jatuh pada bidang kuasa mahkamah syariah.

Apa yang menyebabkan kes ini tergantung - Mahkamah Syariah tidak menerima atau mengiktiraf sebarang jenis permohonan murtad meninggalkan Islam.

Kes ini agak unik kerana melibatkan tragedi yang agak menyayat hati serta kasih sayang seorang ibu pada anaknya. Gurdev Singh telah jatuh cinta dengan seorang wanita beragama Islam, jadi dia telah pun mengambil keputusan untuk memeluk Islam. Malangnya, semasa tempoh dia sudah bergelar Muslim dan hari pernikahan mereka, Gurdev meninggal dunia.

Tidak dapat menerima anaknya mati dalam agama Islam, Dalip Kaur ibu kepada Gurdev Singh bertindak melakukan pengisytiharan bahawa anaknya telah pun murtad, keluar daripada Islam dan perlu disempurnakan pengebumiannya mengikut tradisi Sikh. Mengemukakan beberapa bukti termasuklah dokumen yang dikatakan ditandatangani Gurdev sendiri, Dalip cuba mencabar status Islam dalam rekod rasmi anaknya yang telah tiada.

Malang bagi Dalip Kaur, permohonan beliau dilihat tidak ada asasnya kerana tidak ada bukti menunjukkan Gurdev telah pun setuju untuk murtad. Dokumen yang disertakan juga mengandungi tandatangan palsu Gurdev. Permohonan Dalip Kaur ditolak berdasarkan kepada pandangan bahawa tidak ada sebarang keraguan bahawa Gurdev Singh mati sebagai seorang Muslim dan perlu dikebumikan sebagai seorang Muslim.

Tidak diketahui apa yang berlaku pada wanita yang sepatutnya menjadi isteri kepada Gurdev Singh, bernama Siti Noraini. Walau apa pun, sabar ya Cik menempuh dugaan walaupun kes ini berlaku sudah lama dahulu.


Inilah Tempat Yang Paling Senyap Dan Sunyi Di Dunia - Building 87

Sebelum anda berkata apa-apa, mungkin terdapat sesetengah daripada kita yang akan mengatakan bahawa tempat yang paling sunyi di dunia adalah apabila seseorang itu dikebumikan di bawah tanah.

Namun, bagi yang masih hidup, kita tidak mengalami perkara ini.

Jika LeSalle Munroe berdiri tegak untuk beberapa ketika di dalam "pejabat" nya, sesuatu yang tidak menyenangkan boleh berlaku di mana dia boleh mendengar bunyi darah mengalir deras di dalam badannya dan matanya mengeluarkan bunyi ketika kepalanya dipusingkan.

Ketika mana ramai orang bekerja di tempat yang penuh dengan bunyi papan kekunci, rakan-rakan sekerja berborak dan komputer yang sedang berfungsi, LeSalle pula dikelilingi oleh kawasan yang sangat sunyi sepi dan pejabatnya diisytiharkan sebagai tempat paling sunyi di atas muka Bumi.

Ruang yang dibina khas ini tersembunyi di Building 87, di ibu pejabat Microsoft di Redmond, Washington. Ini adalah lokasi di mana makmal perkakasan firma itu berpangkalan.

Produk seperti komputer Surface, Xbox dan Hololen semuanya telah dibangunkan di sini.

Bilik itu yang dikenali sebagai ruang anechoic ini dibina oleh para jurutera Microsoft bertujuan untuk membantu mereka menguji peralatan baru yang mereka sedang dibangunkan.

Perkataan "anechoic" bermaksud tiada gema, kerana semua bunyi yang terhasil akan diserap.

Dan pada tahun 2015, ia telah mencipta rekod dunia rasmi dari segi kesenyapan apabila tahap bunyi latar belakang dalam ruang ini diukur pada tahap telinga -20.6 desibel.

Untuk meletakkan hal ini di dalam konteks supaya kita dapat bayangkan, bisikan oleh manusia adalah sekitar 30 desibel manakala bunyi seseorang bernafas biasanya kira-kira 10 desibel.

Bunyi yang terhasil oleh pelanggaran molekul udara antara satu sama lain pada suhu bilik dianggarkan kira-kira -24 desibel, had yang boleh dicapai tanpa membuat menghasilkan keadaan vakum.

Had pendengaran manusia dikatakan sekitar 0 desibel, dan walaupun telinga kita tidak dapat mengesan sesuatu bunyi itu, ia tidak bermakna bahawa bunyi itu tidak hadir atau wujud.

Dengan ini, adalah tidak mustahil untuk mendapat nilai negatif dalam bacaan desibel.

Bilik paling sunyi di dunia ini mengambil masa hampir 2 tahun untuk direka bentuk dan dibina, yang mana kini digunakan oleh pasukan diketuai LeSalle untuk menyempurnakan teknologi ciptaan Microsoft.

Malah, pencarian bangunan yang sesuai memakan masa hampir 8 bulan ujian bagi mencari yang cukup senyap bagi membina bilik ini.

Ruang ini terletak di tengah-tengah enam lapisan kongkrit seperti lapisan bawang, yang membantu menghalangi bunyi dari dunia luar.

Ini menempatkan bilik di dalam bilik, dengan setiap dinding berketebalan 30 sentimeter yang mana membantu mengurangkan bunyi bising yang mencapai ruang ini sebanyak 110 desibel.

Jika sebuah jet berlepas betul-betul di luar bangunan ini, anda hanya akan mendengar bunyi seperti bisikan jika berada dalam bilik ini.

(Hundraj Gopal, jurutera yang bertanggungjawab merekacipta dan membina bilik paling senyap di dunia)

Ruang ini juga terapung di atas 68 spring getaran yang dipasang pada papan kongkrit yang berasingan. Ini bermakna bilik ini tidak bersentuhan langsung dengan bangunan di sekelilingnya.

Menurut Hundraj Gopal, jurutera Microsoft yang mengetuai pasukan yang membina ruang anechoic ini, penebatan yang dihasilkan memainkan peranan yang sangat penting.

Hal ini yang membuatkan para jurutera mengambil masa lebih daripada 18 bulan untuk membinanya.

Ruang anechoic ini berbentuk kiub dengan ukuran 6.36 meter di setiap arah.

Setiap daripada 6 permukaannya dipasangkan dengan tilam penyerap bunyi bersaiz 1.2 meter panjang untuk membantu menghalang sebarang gema gema memantul ke dinding dari sebarang bunyi yang dihasilkan di dalamnya.

Lantainya diperbuat daripada kabel keluli (sama seperti yang digunakan untuk memberhentikan jet pejuang ketika ia mendarat di atas kapal pengangkut pesawat) dikait bersama-sama seperti jaring trampolin di atas tilam serap bunyi di bahagian bawah bilik ini.

Malah, Hundraj dan pasukannya juga memasang sistem penyaman udara yang direka khas dan sistem pemercik pada jarak 1.2 meter antara ruang dan dinding konkrit bilik yang terletak di dalamnya.

Sebelum pegawai-pegawai dari Guinness Book of Records tiba untuk mengambil ukuran di ruang anechoic ini, rekod dunia bagi tempat paling senyap di Bumi dipegang oleh Orfield Laboratories di Minneapolis.

Orfield Laboratories mempunyai ruang anechoic yang mempunyai tahap bunyi -9.4 decibels, namun berjaya dipecahkan oleh Microsoft.

Tujuan pembinaan ruang di Building 87 ini bukanlah untuk menghasilkan tempat paling senyap di dunia, tetapi untuk menghasilkan sesuatu yang sekurang-kurangnya pada tahap di bawah 0 desibel iaitu yang paling rendah boleh didengari oleh telinga manusia.

Dan anda mungkin berasakan bahawa bilik yang senyap ini boleh memberikan ketenangan. Namun bagi mereka yang pernah menghabiskan masa di sini, hakikatnya sangatlah berbeza.

Bagi pelawat ke Microsoft, mereka diberikan peluang untuk melawat makmal audio yang bermakna termasuk dengan lawatan ke ruang anechoic. Dan bagi kebanyakan daripada mereka, pengalaman tersebut adalah sangat mengganggu.

Sesetengah daripada mereka keluar hanya selepas beberapa saat kerana tidak tahan berada di dalamnya. Ia membuatkan hampir semua orang berasa tidak selesa.

Mereka dapat mendengar orang lain bernafas di dalam bilik tersebut dan mendengar perut berbunyi, membuatkan sebilangan pelawat berasa pening.

Menurut Peter Suedfeld, ahli psikologi di University of British Columbia yang telah mempelajari tentang kekurangan deria, beliau membandingkan bilik sunyi ini seperti sebuah bilik gelap.

Dan apa yang sangat mengejutkan adalah disebabkan terlalu senyap, dilaporkan bahawa anda boleh mendengar bunyi sendi-sendi anda bergesel ketika sedang bergerak.

Walaupun begitu, ada sesetengah yang menyukai pengalaman berada dalam ruang paling sunyi di dunia ini kerana beranggapan bahawa ia menenangkan.

Namun, Hundraj memberitahu bahawa tempoh paling lama seseorang pernah berada di dalam bilik ini adalah selama sejam dan ia dilakukan bagi untuk mengumpul wang untuk kebajikan.

Bagi LeSalle Munroe, kesunyian ini mempunyai penggunaan yang jauh lebih konstruktif daripada hanya mendengar bunyi yang dihasilkan oleh tubuh manusia.

Sebaliknya, mereka mendengar peralatan elektronik semasa ia sedang digunakan bagi mencari getaran kecil yang dihasilkan oleh kapasitor pada papan litar elektronik ketika arus melaluinya.

Ini boleh membuatkan komponen-komponen pada litar tersebut menghasilkan bunyi yang tidak menyenangkan bagi pengguna.

Mereka juga melihat pada komponen lain dalam komputer yang boleh menghasilkan bunyi bising, dari bekalan kuasa kepada kipas penyejuk dan bunyi dari paparan anda apabila anda meningkatkan lampu belakang.

Namun, bukan semua kerja adalah untuk mencari bunyi yang tidak menyenangkan. Mereka juga membantu menyesuaikan bunyi yang sepatutnya dihasilkan oleh komponen-komponen.

Sebagai contoh, mereka menumpukan perhatian terhadap bunyi papan kekunci kerana mendapatkan bunyi tertentu daripada penggunaan papan kekunci adalah satu perkara yang sangat penting.

Pembesar suara juga melalui proses yang sama di makmal ini kerana ia membolehkan pasukan menggunakan peralatan yang sensitif untuk mencari sebarang gangguan atau kekerapan frekuensi.

Prestasi mikrofon dalam produk juga boleh diuji dengan cara yang sama.

Baru-baru ini para jurutera juga menggunakan ruang ini untuk menguji prestasi teknologi baru seperti pembantu kecerdasan buatan Microsoft iaitu Cortana dan membangunkan teknik untuk meniru bunyi tiga dimensi untuk paparan realiti maya, HoloLens.

Pasukan ini juga menerima permohonan daripada penyelidik yang ingin menggunakan ruang ini untuk menjalankan penyelidikan bioperubatan.

Terdapat beberapa penyelidikan, termasuklah yang mencadangkan bahawa kekurangan deria jangka pendek boleh menyebabkan episod dan halusinasi psikotik sementara, yang dapat membantu dalam mengkaji skizofrenia.


Finland - Negara Paling Gembira Tapi Paling Rasis di Eropah

Masyarakat Eropah seringkali dikaitkan dengan keterbukaan dalam pelbagai perkara, khasnya daripada segi sosial dan kemasyarakatan. Mereka diangkat sebagai masyarakat matang, toleran, progresif serta perlu menjadi ikutan oleh banyak masyarakat lain di seluruh dunia.

Persoalan yang penulis ingin kemukakan di sini - benarkan pandangan ini atau hanya sekadar sesuatu perkara yang kita percaya tanpa asas? Adakah benar masyarakat Eropah jauh lebih matang berbanding kita dalam pelbagai aspek - khasnya perbezaan kaum, etnik dan lebih khusus; perbezaan warna kulit?

Adakah kita masyarakat Asia sebenarnya lebih terbuka dalam menerima perbezaan warna kulit berbanding mereka di Eropah? Adakah benar dakwaan masyarakat yang progresif seperti di Eropah sana, tidak lagi mementingkan apa warna kulit kita tetapi hanya melihat apakah kemampuan sebenar kita? Jom kita rungkaikan dan perhalusi sangkaan ini.

Bagi tahun 2018, Kesatuan Eropah atau EU buat kali kedua berjaya menerbitkan kajian mereka berkenaan masalah diskriminasi yang berlaku melibatkan masyarakat kulit hitam yang menetap di Eropah.

Kajian itu yang dilabelkan sebagai 'European Union Minorities and Discrimination Survey' atau EU-MIDIS merupakan satu usaha dalam memahami masalah yang dihadapi populasi kulit hitam di Eropah, walaupun mereka telah sekian lama mendiami negara-negara tersebut.

Dengan menemuramah lebih 25,000 warga Eropah berkulit hitam daripada pelbagai etnik yang tinggal di 28 negara anggota EU, termasuklah 5,800 orang imigran - sebuah laporan dikeluarkan bagi membolehkan EU memperkenalkan dasar dan akta yang mampu membendung seterusnya mencegah masalah rasisme di kalangan warga Eropah pada peringkat negara-negara anggota.

Kajian ini meletakkan warga Eropah berkulit hitam berketurunan Afrika sebagai fokus utama kajian.

Setiap peserta kajian diminta untuk menyatakan adakah sepanjang tempoh 5 tahun yang lalu, mereka pernah mengalami sebarang bentuk gangguan hanya disebabkan mereka berkulit hitam atau pernah mengalami masalah keganasan disebabkan warna kulit.

Agak mengejutkan juga statistik yang dicatatkan apabila 1 daripada 3 warga Eropah berketurunan Afrika menyatakan mereka pernah mengalami gangguan, walaupun hanya dalam bentuk bukan fizikal dengan lelaki mengalami masalah gangguan lebih teruk berbanding wanita.

Penyelidik EU juga mendapati golongan muda lebih terdedah kepada gangguan berbanding warga tua kulit hitam. Semakin berusia seseorang, semakin rendah risiko dia perlu berhadapan dengan kecaman atau makian hanya disebabkan warna kulitnya berbeza.

Daripada keseluruhan responden yang ada, 1 daripada 20 responden mengakui mereka pernah berhadapan dengan ancaman keganasan disebabkan isu kaum, dengan pelakunya pula datang daripada golongan majoriti kulit putih. Yang lebih teruk, 11% daripada responden mengakui mereka berhadapan ancaman yang berpunca daripada pegawai polis sendiri.

Jadi di negara mana kedua-dua jenis kes paling kerap berlaku? Finland. Ya, Finland. Negara yang dikatakan patut menjadi model sistem pendidikan di seluruh dunia. Seramai 63% responden mengakui mereka berdepan masalah gangguan bukan fizikal dan 14% mengaku pernah berhadapan ancaman fizikal, semasa menetap di Finland.

Agak mengejutkan penulis apabila mengetahui Finland merupakan negara paling rasis di antara kesemua negara Eropah, dengan Malta dan Portugal menjadi antara negara paling menerima masyarakat kulit hitam di negara mereka sendiri. Persoalannya - apa sudah jadi dengan Finland?

Diisytiharkan sebagai antara negara paling gembira di dunia, mempunyai sistem kesaksamaan jantina yang terbaik dan mempunyai kualiti hidup yang tinggi - masyarakat Finland sejak 5 tahun lepas banyak dipengaruhi oleh gerakan politik mereka yang memainkan sentimen perkauman secara terbuka.

Pemohon suaka perlindungan dan orang Muslim di sana menjadi sasaran utama, selain daripada masyarakat kulit hitam yang menjadi fokus kita kali ini serta komuniti Yahudi. Kes-kes keganasan disebabkan warna kulit meningkat tahun ke tahun sejak 2015, tanpa ada sebarang usaha pihak kerajaan bagi membendung apa yang sedang berlaku.

Semuanya dikatakan bermula selepas kemasukan 32,400 orang pemohon perlindungan beragama Islam pada tahun 2015, yang menyebabkan sentimen anti imigran dan anti Muslim mula lantang kedengaran. Bermula daripada itu, situasi mula melarat hingga melibatkan komuniti-komuniti minoriti lain - disokong oleh gerakan politik radikal Finns Party yang tidak segan memainkan isu yang menanam kebencian pada masyarakat bukan kulit putih.

Hasil desakan Finns Party yang merupakan parti kedua terbesar memegang kerusi di dalam sistem pemerintahan Finland, pada tahun 2018 jumlah imigran yang diterima masuk turun kepada angka 2,400 orang saja.

Bagaimanapun, api perkauman yang sudah marak - tidak lagi boleh dibendung, sehinggakan pihak berkuasa seperti polis pun turut sama menjadikan warna kulit sebagai salah satu kriteria dalam menentukan bagaimana mereka perlu bertindak dan berkhidmat.

Selain daripada gangguan berbentuk oral atau fizikal, kajian EU-MIDIS juga berjaya mengenalpasti beberapa jenis diskriminasi yang berlaku dalam sistem sosial masyarakat melibatkan golongan minoriti, khasnya masyarakat kulit hitam.

Kajian mendapati wujudnya penindasan dalam melantik individu kulit hitam yang mempunyai kelulusan pendidikan tinggi, terpaksa menerima kerja-kerja yang mengabaikan kemahiran mereka sebaliknya memfokuskan hanya kepada keperluan fizikal semata-mata.

Nisbahnya amat rendah - hanya 1 daripada 10 individu kulit hitam yang mempunyai pendidikan tertiari akan diberikan tawaran kerja yang setaraf dengan tahap pendidikannya, manakala selebihnya hanya berjaya menjawat jawatan dalam pekerjaan yang memerlukan kelulusan lebih rendah mirip kelulusan bertaraf sekolah menengah.

Berikutan daripada masalah ini, 13% daripada keseluruhan responden berhadapan dengan masalah kewangan yang meruncing, disebabkan oleh tawaran kerja bergaji rendah tidak setimpal dengan kelulusan yang mereka miliki.

Masalah dalam sistem perumahan juga menjadi salah satu isu yang perlu dihadapi masyarakat kulit hitam Eropah. Masalah ini paling kerap berlaku di Itali dan Austria di mana warna kulit menjadi faktor besar dalam menentukan kelayakan seseorang untuk menyewa atau memiliki kediaman yang baik.

Sistem perumahan yang disediakan oleh kerajaan atau majlis perbandaran juga dikatakan tidak dapat lari daripada terus memegang stigma ini. 6% daripada responden mengakui mereka pernah dihalang daripada cuba menyewa rumah-rumah kelolaan kerajaan ini disebabkan mereka tidak berkulit putih dan bagi mereka yang berjaya pula - kebiasaannya kadar sewa yang akan dikenakan lebih tinggi berbanding kadar asal.

Begitulah bukti serba ringkas bagaimana masyarakat yang dikatakan matang pun, sebenarnya tidak dapat lari daripada memainkan sentimen kaum. Persoalan yang penulis ingin kemukakan pada anda - adakah kita di Malaysia lebih teruk?

Sekiranya anda berminat untuk membaca lebih lanjut tentang masalah rasisme yang melanda komuniti minoriti di negara-negara maju Eropah, anda boleh ikuti pautan di bawah.


5 Warga Malaysia Dalam Senarai Merah Interpol

Bagaimana rasanya hidup dalam buruan? Pasti sukar. Kita orang kebanyakan ni pun kena ganggu dengan bank yang telefon minta buat pembayaran pinjaman kereta pun, rasa sakit hati.

Apatah lagi bila pihak berkuasa negara sendiri mencari kita. Bagaimanapun, ada juga masanya kes-kes jenayah yang berlaku melibatkan negara-negara luar sehingga memerlukan khidmat polis antarabangsa atau Interpol.

Tidak ramai rakyat Malaysia berada dalam senarai merah Interpol. Tahukah anda siapakah warga kita yang disenaraikan dan apa jenayah yang telah mereka didakwa ke atas mereka? Berikut adalah lima individu yang disenaraikan sebagai individu dikehendaki yang masih bebas sehingga kini.

Seorang warga Pulau Pinang berusia 51 tahun bernama Tan Lok Seng sedang diburu pihak berkuasa Hong Kong atas satu tuduhan penyelewengan dana berjumlah RM92.2 juta.

Penyelewengan itu pula dikatakan dilakukan bersama dengan seorang lagi warga kita, seorang wanita bernama Grace Seow Yan Low juga berasal dari Pulau Pinang, baru berusia 33 tahun.

Dengan menggunakan khidmat seorang pengurus bank Standard Chartered Bank di Hong Kong bernama Zhang Cai Xing, mereka bertiga dikatakan menyeleweng bayaran pinjaman perumahan seorang pelanggan, yang turut melibatkan urusan jual beli batu permata dengan syarikat milik Lok Seng bernama Sunny Drive Ltd.

Berhadapan dengan tiga tuduhan menipu pelanggan dalam skim insurans, seorang wanita ejen insurans bernama Kueh Koh Ing dari Sibu, Sarawak kini masih lagi diburu Interpol.

Rakannya yang turut sama bersubahat dalam jenayah itu, seorang lelaki bernama Voon Ching Heong pula telah berjaya diberkas dan dihadapkan ke mahkamah.

Taktik mereka berdua licik; dengan menggunakan kedudukan mereka sebagai ejen insurans yang mempunyai agensi sendiri.

Mmereka mempedayakan seorang lelaki bernama Tang Chen Yiong untuk mendepositkan RM10,000 bagi tujuan menyertai skim insurans Tokio Marine Insurance Company yang tidak wujud.

Dikehendaki polis Singapura setelah terlibat dengan satu kes pembunuhan yang berlaku di negara itu, warga Malaysia yang bernama Desmond Loo Soon Aik kini masih lagi dikehendaki oleh Interpol.

Desmond dikatakan membunuh seorang warga Indonesia bernama Suhardi Tan yang bekerja sebagai seorang tukang hantar syarikat pengurup wang.

Suhardi ditikam di dada, ditemui mati di ruangan tangga bangunan bernama Raffles Place di republik itu.

Tidak banyak yang diketahui tentang Desmond. Tarikh lahirnya adalah 20 November 1980 namun negeri asalnya tidak direkodkan. Desmond sempat melarikan diri keluar daripada Singapura, selepas membunuh Suhardi.

Ini kes yang telah lama berlaku sekitar tahun 1997, namun salah seorang suspek dalam kes ini masih bebas.

Jennifer Tay Siew Kiem menggunakan kedudukannya sebagai peguam bagi meyakinkan seorang kenalannya, Heng Fook Seng untuk menjadi pencadang terhadap permohonan pinjaman seorang ahli perniagaan yang berjumlah RM100 juta.

Kes besar ini menjadi bualan ramai setelah RHB Ekuiti, RHB Sekuriti dan RHB Kapital bertindak menyaman ahli perniagaan terkenal Tan Sri Rashid Hussain serta lima orang rakan perniagaannya, berikutan kerugian yang perlu ditanggung.

Kelulusan yang diberikan kepada transaksi pinjaman yang berjumlah RM500 juta keseluruhannya melibatkan 5 peminjam, gagal dibayar semula termasuklah Heng yang mendakwa ditipu Jennifer.

Turut melibatkan nama Datuk John Soh Chee Wen, salah seorang ahli perniagaan yang rapat dengan beberapa orang figura politik negara - Jennifer Tay dikatakan salah seorang individu paling dipercayai Datuk John.

Di antara semua yang tersenarai dalam artikel ini, nama Koperal Sirul Azhar pastilah yang paling kita kenali berikutan kes yang didakwa ke atasnya merupakan kes yang mendapat liputan sangat meluas.

Dia didakwa terlibat dalam kes pembunuhan jurualih bahasa Altantuya Sharibuu yang kerap diperkatakan, bersama seorang lagi pegawai polis bernama Azilah Hadri.

Mempunyai latar belakang luas dalam karier sebagai seorang pegawai polis serta pernah bertugas sebagai pengawal peribadi bekas Perdana Menteri, Datuk Seri Najib Tun Razak, Sirul yang ditahan sebelum diikat jamin nekad melarikan diri ke Australia namun ditahan di Villawood Immigration Detention Centre.

Sudah masuk tahun ke empat penahanannya di situ di negara orang.

Berikutan undang-undang Australia melindungi mana-mana individu yang akan dihukum mati sekiranya dihantar ke negara asalnya, sehingga kini pihak berkuasa kita gagal membawa pulang beliau.

Sirul cuba mendapatkan suaka perlindungan bagi membolehkan dia bebas di sana namun permohonannya ditolak kerajaan Australia.


5 Aktor Hollywood Dengan Wajah Jahat Semulajadi

Membawakan watak penjahat yang efektif dalam filem atau drama bukanlah perkara yang senang, kerana seorang penjahat perlu meyakinkan penonton bahawa dia memang serba-serbi jahat.

Sesetengah pelakon pula 'dianugerahkan' dengan wajah yang iras dengan wajah tipikal penjahat, sehinggakan sepanjang karier mereka - mereka hanya dikenali dengan watak-watak jahat dan sadis.

Ada ramai pelakon 'berwajah' jahat dalam industri filem; berikut adalah lima aktor pilihan yang penulis rasakan paling asli dan semulajadi - dilahirkan untuk memainkan watak-watak jahat.

John Malkovich merupakan salah seorang aktor berstatus legenda yang banyak memainkan watak-watak jahat dalam filem, walaupun dia sebenarnya turut sama melakonkan banyak watak lain.

Ada sesuatu yang agak menakutkan apabila melihat wajah beliau dalam filem. Pengalaman pertama penulis menyaksikan lakonan beliau sebagai penjahat adalah dalam filem 'In The Line Line of Fire' bersama dengan Clint Eastwood, sebelum filem 'Con-Air' meyakinkan penulis - John Malkovich memang jahat.

Lakonannya sebagai 'ketua' kepada banduan-banduan yang terlepas bernama Cyrus the Virus benar-benar menjadi, kelihatan penuh dengan kepimpinan tetapi dalam masa yang sama tidak teragak-agak untuk melakukan sebarang tindakan terkutuk.

Willem Defoe memang seorang aktor yang sangat berbakat, kerana watak yang dimainkannya kerap kali mempunyai dua identiti berbeza - lelaki yang penyayang tetapi menyimpan rahsia hitam dalam diri.

Formula itu sudah menjadi satu kebiasaan pada aktor ini. Ada masanya kita akan merasa sangat kasihan dengan beliau kerana mimik mukanya mampu menagih simpati, tetapi tidak lama selepas itu - dia mula mengeluarkan wajahnya yang sebenar mampu membuatkan kita tidak senang duduk.

Acuan itu jelas sekali kelihatan semasa beliau memainkan watak Norman Osborne dalam filem Spider-Man, di mana dia mampu berubah daripada satu perangai ke satu perangai yang jauh berbeza dengan sangat mudah.

Wajah beliau seolah ditakdirkan untuk berlakon sebagai watak yang jahat, senantiasa berkomplot tentang sesuatu. Apa yang melucukan, Walken sendiri mengakui perkara itu sebagai benar dan tidak berselindung tentangnya.

Terkenal dengan gaya percakapannya yang unik serta mempunyai slanga yang kerap diajuk, Walken mempunyai aura yang menggerunkan dalam banyak watak yang dipegang. Antara filem beliau yang kerap diperkatakan adalah 'Nick of Time' lakonan beliau dan Johnny Depp, di mana beliau berlakon sebagai seorang pegawai polis korup yang mempergunakan orang lain untuk kepentingan diri sendiri.

Salah satu watak paling efektif yang dilakonkan beliau adalah sebagai seorang tentera Amerika Syarikat yang pulang, selepas berhadapan perang di Vietnam dalam filem 'The Deer Hunter.'

Berbeza dengan barisan aktor dalam sejarai ini, nama Tobin Bell mungkin kurang dikenali - tetapi nama beliau mula menjadi sebutan selepas diberikan peluang memegang watak perancang utama dalam siri filem 'Saw.'

Berikutan daripada kejayaan filem itu di box-office walaupun hanya dengan kos penerbitan yang sangat rendah, Bell kembali melakonkan watak serupa dalam 8 filem keseluruhannya sehinggakan dia sendiri merasakan perlunya variasi lain pada watak yang dibawanya.

Walau demikian, tidak dapat dinafikan pemilihan beliau sebagai aktor kepada watak 'John Kramer' atau lebih terkenal dengan gelaran 'Jigsaw' benar-benar membuatkan kita takut dengan beliau, apatah lagi selepas melihat bagaimana sadisnya cara dia menyeksa mangsa-mangsa yang terperangkap dalam permainan jahatnya.

Salah seorang pelakon yang mempunyai wajah yang sangat mudah dikenali, Steve Buscemi terkenal sebagai pemegang watak orang-orang yang aneh dalam filem. Lihat saja senarai watak popular yang dibawakan beliau - kebanyakannya lebih berkait dengan watak yang mempunyai gangguan mental atau pelik perangainya.

Nama Buscemi mula menjadi tumpuan setelah mencuri tumpuan dalam filem 'Reservoir Dogs' sebagai Mr. Pink.Beliau kemudian mencuri tumpuan sekali lagi dalam filem Con-Air apabila memainkan watak penjenayah paling ditakuti oleh semua bernama Garland Greene yang perlu di tambat dan diikat setiap masa, agar tidak mampu mencederakan orang lain.

Bila dilihat semula, filem Con-Air memang membariskan ramai pelakon watak jahat semulajadi - Buscemi, Malkovich, Danny Trejo, Jesse Borrego dan Ving Rhames, yang banyak memainkan watak penjahat sebelum muncul bintang Mission Impossible bersama Tom Cruise.


8 Perkara Paling Besar Di Dunia Yang Ada Di Malaysia

Malaysia yang merupakan negara berbilang kaum adalah antara salah satu negara yang paling lengkap di dunia dari segi sumber alam.

Sejak dahulu lagi, nama Malaysia terkenal di seluruh dunia disebabkan perkara-perkara yang unik dan tidak dimiliki di mana-mana tempat di dunia.

Sebagai contoh, semua tahu bahawa Menara Berkembar Petronas yang berketinggian 452 meter pernah menjadi bangunan tertinggi di dunia dan masih kekal sebagai menara berkembar tertinggi di dunia.

Dengan itu, iluminasi.com kongsikan 8 perkara paling besar yang ada di malaysia.

Malaysia memiliki hutan hujan tropika yang sangat mempesonakan yang menjadi habitat kepada pelbagai perkara pelik dan indah.

Namun, tiada yang lebih eksotik daripada bungi Rafflesia yang hanya boleh ditemui di hutan terpencil di Sabah.

Dengan diameter sehingga 100 sentimeter, bunga cantik yang sangat jarang ditemui ini tersangat unik kerana ia tidak memiliki daun, akar atau batang.

Walau apa pun yang anda lakukan, jangan cuba-cuba untuk menghampiri bunga ini. Bunga Rafflesia juga dikenali sebagai "Stinking Corpse Lily", digelar sebagai bunga paling busuk di dunia di mana boleh mengeluarkan bau busuk tahi dan daging reput.

Terletak di Taman Negara Mulu yang tersenarai Warisan Dunia UNESCO, Sarawak Chamber dipercayai merupakan salah satu ruang bawah tanah yang paling besar di dunia dan yang terbesar yang dibuka untuk orang awam.

Kawasan permukaannya berkeluasan 162,700 meter persegi, dengan jumlah ruang seluas 9,579,205 meter padu.

Pakar-pakar mengatakan bahawa ia tersangat besar sehinggakan sebuah pesawat jumbo boleh diterbangkan melalui tengah-tengah gua tanpa menyentuh dinding.

Malah, ia juga dikatakan mampu memuatkan 40 buah pesawat Boeing 747.

Biasanya ditemui di kepulauan Borneo, monyet Proboscis adalah spesis monyet paling besar di dunia yang boleh membesar sehingga 70 sentimeter tinggi dan seberat 23 kilogram.

Haiwan unik ini boleh berenang sehingga ke kedalaman hampir 20 meter dan memakan daun serta buah yang belum masak.

Ini kerana gula yang terkandung dalam buah yang masak sebenarnya menapai dalam perut haiwan ini dan menyebabkan kes-kes kembung perut yang teruk yang boleh membawa maut.

Selain itu, monyet ini juga biasanya dikenali sebagai "orang belanda", selepas seorang warga Indonesia menyedari persamaan haiwan ini dengan penjajah Belanda yang memiliki perut yang gemuk dan hidung yang besar.

Bukan sahaja kita memiliki bunga terbesar di dunia, Malaysia juga adalah habitat kepada daun paling besar di dunia, iaitu Alocasia macrorrhiza.

Ditemui berhampiran Tawau, Sabah, tumbuhan tidak berkayu ini biasanya tumbuh di kawasan yang teduh dan lembap di mana tanah gunung berapi yang kaya dengan mineral di situ membolehkannya menjadi tersangat besar.

Spesimen daun ini yang paling besar ditemui pada tahun 1966 yang berukuran 3 meter panjang dan 1.9 meter lebar.

Alocasia macrorrhiza juga biasa dipanggil telinga gajah, mungkin dikaitkan kerana gajah memiliki telinga yang sangat besar.

Selain daripada popular sebagai tarikan pelancong, Sungai Lembing secara rasminya adalah lokasi kepada lombong timah terbesar di dunia.

Ketika zaman kegemilangannya, sungai ini adalah antara salah satu pengeluar timah bawah tanah terbesar di Asia.

Dan walaupun ia bukanlah lombong yang tertua atau yang terdalam, ia pastinya merupakan yang paling besar dengan terowong sejauh 320 kilometer dengan kedalaman 700 meter.

Mungkin ramai daripada pembaca iluminasi.com pernah melalui bulatan jalan raya paling besar di dunia ini.

Memandangkan Malaysia mempunyai lebuhraya sejauh 65,877 kilometer yang mana 25,000 kilometer lebih daripada lilitan Bumi, maka tak hairanlah jika tanah air kita ini adalah lokasi kepada bulatan jalan raya ini.

Terletak di Putrajaya, Persiaran Sultan Salahuddin Abdul Aziz Shah atau Bulatan Jalan Raya Putrajaya mempunyai diameter 3.5 kilometer dan lokasi kepada bangunan ikonik termasuklah Masjid Putra.

Pada April 1937, ular tedung selar terbesar di dunia telah ditangkap di Tanah Melayu di Port Dickson, Negeri Sembilan.

Ular yang berukuran 5.54 meter panjang ini kemudiannya membesar menjadi 5.71 meter ketika berada dalam kurungan di Zoo London.

Daripada 107 spesis ular tanah secara keseluruhan di Malaysia, hanya 17 daripadanya sahaja yang benar-benar berbisa.

Bukan sahaja Royal Selangor merupakan pengeluar dan peruncit pewter jenisnya yang terbesar, ia juga menjadi lokasi kepada cawan pewter terbesar di dunia yang pernah dibina.

Dicipta pada tahun 1985 untuk memperingati ulang tahun ke-100 Royal Selangor, tangkard atau cawan gergasi itu memiliki ketinggian 1.99 meter dan seberat 1,557 kilogram.

Pada tahun 2009, cawan itu merupakan sebahagian daripada kempen pemasaran di mana ia hilang dan muncul semula di pusat membeli-belah Pavilion di Kuala Lumpur.


10 Rekod Dunia Paling Cool Dan Pelik Milik Malaysia

Jika ditanyakan, apakah perkara yang membuatkan Malaysia hebat dan dikenali di seluruh dunia? Adakah dalam ekonomi, sukan atau pendidikan?

Sebenarnya, negara tercinta kita ini memegang pelbagai rekod yang mana dilihatkan sebagai sangat cool dan juga pelik. Dan rekod-rekod ini diperakui dan terdapat dalam Guinness Book of World Records.

iluminasi.com kongsikan 10 rekod dunia yang sangat cool dan pelik milik Malaysia.

Berikutan kemenangan mengejutkan oleh Pakatan Harapan terhadap penyandang Barisan Nasional pada Pilihan Raya Umum ke-14 tahun lalu, Perdana Menteri Tun Mahathir Mohamad secara rasmi menjadi perdana menteri tertua di dunia pada usia 92 tahun dan 141 hari.

Beliau memadamkan pemegang rekod terdahulu iaitu Raja Fahd bin Abdul Aziz dari Arab Saudi yang berusia 84 tahun ketika beliau meninggal dunia pada tahun 2005.

Tun Mahathir yang dilahirkan pada 20 Disember 1925 merupakan bekas Perdana Menteri Malaysia di antara tahun 1981 dan 2003, bermakna beliau berusia 56 tahun ketika pertama kali dilantik memegang jawatan ketua negara.

Gelaran Perdana Menteri yang tertua untuk dilantik buat kali pertama adalah bekas Perdana Menteri India Morarji Ranchhodji Desai, yang berusia 81 tahun ketika beliau mengambil alih jawatan itu pada tahun 1977.

Wang kertas terbesar di dunia yang bersaiz 22 cm x 37 cm dihasilkan oleh Bank Negara Malaysia pada 29 Disember 2017.

Hanya 6,000 keping wang kertas sahaja dibuat untuk memperingati ulang tahun ke-60 peristiwa menandatangani Perjanjian Kemerdekaan Persekutuan Tanah Melayu.

Walaupun setiap wang kertas ini secara teknikal adalah bernilai RM600, namun nilai jualan sebenarnya ialah RM1,700.

Malah, satu daripada wang kertas ini dijual dengan harga setinggi RM78,000 dengan pembida dari China, Hong Kong, Singapura dan Indonesia.

Pada 18 Oktober 2003, Rathakrishan Velu telah mengejutkan dunia dengan menarik dua kereta api komuter KTM seberat 260,800 kilogram, hanya dengan menggunakan gigi!

Rathakrishan yang merupakan veteran Hindu dengan nama gelaran "Raja Gigi", telah menarik kedua-dua kereta api itu sejauh 4.2 meter di sepanjang laluan keretapi di Stesen Keretapi Kuala Lumpur.

Rathakrishan memberitahu wartawan bahawa beliau mendapat kekuatan sebegini daripada sejenis meditasi India.

Menurut laporan, Velu bangun pada pukul 4.30 pagi setiap hari untuk menjalani latihan rahang, mengangkat 250 kilogram pemberat dan berlari sekurang-kurangnya 25 kilometer.

Rathakrishan akan cuba untuk menarik pesawat Airbus A380 seberat 277,000 kilogram pada April tahun depan.

Pakar seni mempertahankan diri dari Johor iaitu Ho Eng Hui telah mencipta rekod dunia apabila dia berjaya menebuk empat buah kelapa dengan jari telunjuk hanya dalam masa 12.15 saat sehingga air di dalamnya mengalir keluar.

Ho Eng Hui yang ketika itu berusia 58 tahun melakukan aksi hebat tersebut di set di set Lo Show Dei Record, Milan pada 21 April 2011.

Buah-buah kelapa itu telah dipetik daripada pokoknya sekurang-kurangnya 10 hari sebelum itu.

Ho mempelajari seni mempertahankan diri satu jari dari rakan yang juga pakar dalam qi gong, Choo Kong Leong yang berasal dari Singapura.

Beliau bermula dengan menusuk batang pisang ketika berusia 17 tahun, sebelum beralih kepada kotak kadbod dan kemudiannya buah kelapa muda.

Dalam cubaan untuk melakukan aksi ini, Ho mengalami patah jari sebanyak tiga kali pada masa lalu.

Tahukah anda, Menara Kawalan Trafik Udara KLIA2 (juga dikenali sebagai Tower West) di Lapangan Terbang Antarabangsa Kuala Lumpur adalah menara kawalan lapangan terbang yang paling tinggi di dunia dengan ketinggian 133.8 meter?

Dibina pada tahun 2013 sebagai sebahagian daripada terminal KLIA2 yang baru, menara ini terdiri daripada 33 tingkat dan menelan kos RM55 juta untuk disiapkan.

Pemegang rekod sebelum ini iaitu menara kawalan trafik udara Lapangan Terbang Antarabangsa Suvarnabhumi di Thailand, hanya sedikit lebih rendah, berketinggian 132,2 meter.

Seorang pembantu restoran bernama Balakrishnan Sivasamy menjadi pemegang rekod dunia pada tahun 2005 selepas menghancurkan 25 biji telur dengan pergelangan tangannya dalam masa 30 saat.

Balakrishnan yang berusia 25 tahun bekerja di sebuah restoran di Ipoh, meletakkan telur di belakang pergelangan tangannya dan membengkokkan jari ke belakang untuk memecahkan telur-telur tersebut.

Untuk melakukan aksi ini, beliau berlatih selama sebulan dengan memecahkan 10,000 biiji telur yang disediakan oleh majikannya, Abdul Kader Muhammad.

Pada tahun 2010 di Stadium MPSJ Selangor, Low Yee Ming telah berjaya mencipta rekod dengan "melekatkan" bola sepak di atas kepalanya sambil bergerak sejauh 1.6 kilometer dalam masa 8 minit dan 35 saat.

Low yang berusia 19 tahun pada ketika itu menamatkan jarak itu tanpa hilangan kawalan terhadap bola tersebut walaupun peraturan membenarkan peserta untuk menjatuhkan bola hanya sekali.

Remaja ini yang pernah menghadiri akademi bola sepak di bawah Lyme College di Newcastle, ditemani oleh sahabatnya sebagai pemandu.

Low memberitahu bahawa beliau telah menghabiskan masa setahun untuk berlatih mengimbangi bola menggunakan kepalanya.

Pada tahun 2012, Low memegang rekod mengimbang bola menggunakan kepala dengan jarak terpanjang iaitu 11.129 kilometer, namun telah ditewaskan oleh Manoj Mishra dari India pada 2016 dengan jarak 49.17 kilometer.

Pesta maraton LAN yang paling lama pernah berlaku adalah selama 40 jam, di Universiti Multimedia kampus Cyberjaya, sebagai sebahagian daripada acara permainan Cyber Fusion tahunan.

Para peserta seramai 291 orang yang datang dari Malaysia, China, Yaman, Brunei and Korea Selatan bermain permainan video Defense of the Ancients, Call of Duty 4, FIFA ’09 dan Sudden Attack.

Walaupun berjaya mencapai 36 jam yang diperlukan untuk memecahkan rekod itu, para peserta memutuskan untuk terus bermain untuk mencapai tempoh 40 jam.

Dalam acara ini, setiap peserta dibenarkan berehat selama 5 minit untuk setiap 1 jam permainan.

Di pengakhiran acara itu, seramai 17 pemain telah menarik diri kerana pelbagai alasan termasuklah keletihan, dan kebanyakan peserta berusia antara 19 dan 25.

Pada tahun 2017, ahli silap mata Avery Chin dan Sylvia Lim telah berjaya menyalin pakaian secara ilusi sebanyak 24 kali dalam seminit di majlis di George Town, Pulau Pinang.

Walaupun dengan peraturan yang sangat ketat di mana setiap pakaian tidak boleh terdiri daripada yang sebelumnya, Sylvia berjaya menukar kepada pakaian baru dalam setiap 2.5 saat.

2 tahun kemudian, pasangan ini juga telah memecahkan rekod untuk bilangan pakaian yang ditukar paling banyak secara ilusi dalam tempoh 30 saat.

Ini mungkin antara rekod yang paling unik dan menarik dipegang oleh Malaysia, di mana kita telah memenangi rekod dunia selepas mengumpulkan 440 orang yang memakai kostum kucing di Pesta dan Anugerah Filem ASEAN di Kuching, Sarawak.

Kebanyakan daripada peserta tersebut terdiri daripada pelajar sekolah rendah yang sangat teruja dengan aktiviti itu.

Menurut peraturan, kostum kucing tersebut haruslah menutupi keseluruhan badan peserta, dan harus mempunyai misai, telinga dan juga ekor.


Anwar Congo - Algojo Penyembelih Komunis Terulung Indonesia

Anwar menari-nari sambil mulutnya terus menceritakan apa yang dilakukannya. "Aku gunakan wayar, cekik lehernya," kata dia. "Mau dipukul, darahnya banyak. Kotor."

Rambutnya yang sudah beruban menyembunyikan kisah hidupnya yang bergelumang dengan darah. Setiap kali igauan ngeri daripada wajah mangsanya hadir, dia akan mula menari diiringi togakan arak dan sedutan ganja di tangan.

Apabila asyiknya datang, Anwar akan mula menyanyi. Untuk seseorang yang dilaporkan bertanggungjawab membunuh lebih 1,000 nyawa saudara senegaranya sendiri - Anwar nampak tenang ditemuramah.

Sekitar tahun 1965 hingga 1966, seramai 500,000 orang warga Indonesia dibunuh atas sebab politik. Berikutan daripada cubaan merampas kuasa yang berjaya dipatahkan dalam Gerakan 30 September, dipercayai didalangi Parti Komunis Indonesia (PKI) - pihak tentera mula mengambil langkah pencegahan secara keras.

Salah seorang individu yang terlibat dalam operasi ketenteraan besar-besaran ini adalah Anwar Tal'a Congo. Namanya agak aneh, berikutan pengaruh negara Congo pada ayahnya yang bekerja sebagai seorang anak kapal. Hasil sayangnya pada Congo, anak lelakinya sendiri dinamakan sedemikian rupa.

Lahir pada 19 Februari 1937, Anwar tidak berdepan hidup susah semasa kecil berikutan status keluarganya yang agak senang. Namun godaan hidup remaja membuatkan dia terlibat dengan kegiatan samseng dan kongsi gelap pada usia 12 tahun. Rakannya yang semakin ramai membuatkan aktivitinya juga semakin bahaya.

Anwar dan rakan-rakannya mula mengugut perniagaan-perniagaan yang ada di kawasan mereka untuk wang perlindungan, terlibat dengan penyeludupan serta kegiatan judi tidak berlesen. Selain itu, Anwar dan rakan karibnya, Adi Zulkadry mula memberanikan diri mengambil upah pekerjaan yang sukar dilakukan majoriti manusia lain - menerima bayaran untuk membunuh sasaran-sasaran yang ditetapkan.

Berikutan gerakan tentera yang dilihat mahu melenyapkan terus pengaruh komunis di negara tersebut, kumpulan-kumpulan samseng yang membawa sentimen anti komunis turut sama terasa bahangnya - termasuklah Anwar dan kawan-kawannya.

Gerakan penghapusan yang berlaku walaupun dikatakan dikawal tentera, namun lebih banyak menggunakan khidmat kumpulan-kumpulan individu seperti Anwar. Mereka diupah dengan ganjaran-ganjaran tertentu bagi menjalankan kerja-kerja gelap seperti menangkap, mengurung, menahan dan menyeksa suspek komunis. Selalunya setiap penahanan berakhir dengan pembunuhan.

Dikenali dengan nama 'Kumpulan Katak', Anwar dan 'pasukannya' mula dikenali sebagai pasukan pembersih komunis yang berani dengan Anwar sendiri, tidak teragak-agak dalam mengambil sebarang tindakan yang orang biasa akan berfikir 2-3 kali sebelum melakukannya. Nama Anwar Congo mula ditakuti, mencipta legendanya sendiri.

Selepas ancaman komunis mula berjaya ditangani, Anwar kembali pada hidupnya di jalanan - melakukan kerja-kerja yang menguntungkan dirinya seperti rompakan, peras ugut dan penyeludupan. Bahaya, tetapi bagi Anwar - itu adalah kehidupannya.

Walaupun didakwa terlibat dalam pembunuhan beribu-ribu orang dan Anwar sendiri dikatakan mencabut lebih 1,000 nyawa - sehingga ke saat kematiannya Anwar langsung tidak pernah didakwa di mahkamah. Malahan namanya diangkat sebagai wira masyarakat. Ideologi anti komunis terus menyelebungi sentimen sebenar, menutup kisah bagaimana nyawa manusia dicabut sewenang-wenangnya, tanpa ada rasa simpati.

Sekitar era 90-an, Anwar mula dilantik sebagai pengawal kepada kelab-kelab malam. Nama beliau terus disegani dan peluang bertemu beliau, yang sangat berpengaruh dalam gerakan Pemuda Pancasila - dianggap sebagai satu peluang keemasan bertemu dengan seorang patriot negara. Hidupnya selepas itu sederhana saja. Anwar berkahwin lambat dengan seorang wanita bernama Salma Miftah Salim dan pasangan itu tidak dikurniakan cahaya mata.

Bermula tahun 2001, seorang pembikin filem Denmark mempelajari tentang kewujudan individu-individu bergelar algojo orang komunis yang berkhidmat hampir 40 tahun sebelumnya. Kajian yang dijalankan selama beberapa tahun menemukan Joshua Oppenheimer dengan Anwar Congo - legenda yang sangat ditakuti orang Medan satu masa dulu.

Dari situlah sesi temuramah dan pengambaran dilakukan di antara mereka dengan Anwar tidak lagi berselindung menceritakan apa yang telah berlaku - mengakui dia sejak dulu menyesali segala-galanya yang terjadi.

Tahun 2012, dokumentari berjudul 'Jagal' (Pembunuh) atau tajuk antarabangsanya 'The Act of Killing' diterbitkan. Diletakkan sebagai salah satu dokumentari terbaik oleh British Film Institute, tayangannya di Indonesia diharamkan sama sekali.

Pada 25 Oktober 2019, Anwar Congo meninggal dunia akibat sakit saraf - hidup dibelenggu dengan rasa bersalah dihantui wajah-wajah mereka yang dijerut lehernya dengan wayar, dengan arak dan dadah menjadi teman hingga mati.

Artikel ini adalah terjemahan dan olahan semula artikel Anwar Congo, the mass killer who re-enacted his crimes yang diterbitkan oleh BBC News pada 3 November 2019.


Sejarah Pembukaan Cameron Highlands, Pusat Pelancongan Tanah Tinggi Popular Malaysia

Walaupun Malaysia mengalami suhu panas dan lembap secara puratanya sepanjang tahun, kita beruntung kerana mempunyai beberapa lokasi percutian di kawasan tanah tinggi seperti Cameron Highlands, Genting Highland, Bukit Fraser's dan Bukit Tinggi.

Setiap lokasi ini juga menjanjikan keunikannnya yang tersendiri. Cameron Highland terkenal sebagai lokasi agro pelancongan yang menjadi tarikan pelancong untuk melihat ladang teh dan strawberi serta membeli sayuran-sayuran segar dari ladang sementara Genting Highland pula terkenal sebagai pusat hiburan.

Bagi yang mahukan ketenangan dan melihat pemandangan seperti di Barat, maka Bukit Fraser's tentulah menjadi pilihan. Terdapat juga tarikan menunggang kuda dan padang golf disini.  Sementara itu, di Bukit Tinggi pula terdapat sebuah kawasan bertemakan kawasan perkampungan di Perancis yang diberi nama Colmar Tropicale.

Pada artikel kali ini, pihak Iluminasi ingin berkongsi sedikit sebanyak sejarah pembukaan kawasan Cameron Highland satu ketika dahulu. Kita seharusnya bersyukur kerana kemudahan jalan raya sudah dibina yang sememangnya memudahkan perjalanan ke sini.

Sebuah rumah bungalow (smokehouse) di Cameron Highland. Gambar ini diambil sekitar tahun 1930.

Mungkin anda tertanya-tanya, daripada manakah asal-usulnya perkataan "Cameron" yang diberikan kepada tempat ini? Ianya adalah nama yang diambil daripada William Cameron, seorang juru ukur kerajaan British yang telah menemui kawasan dataran tanah tinggi ini secara tidak sengaja.

Pada tahun 1885, William Cameron dan pembantunya Kulop Riau telah melakukan satu ekspedisi pemetaan di kawasan Banajaran Titiwangsa. Ternyata ianya adalah satu tugas yang sangat mencabar dan mengambil masa berbulan-bulan lamanya. '

Malah, mereka terpaksa menggunakan khidmat gajah untuk mengangkut barangan yang dibawa mereka. Mereka memulakan ekspedisi dari sebuah kawasan yang kini dikenali sebagai Tanjung Rambutan dan mula meneroka kawasan Sungai Kinta. Kemudian, mereka mula meneroka Banjaran Titiwangsa dari arah selatan - timur.

Tidak lama kemudian, mereka berjaya sampai ke puncak Gunung Pondok Challi. Pada ketika inilah William Cameron  mendakwa telah melihat sebuah kawasan dataran tanah tinggi pada ketinggian kira-kira 1800 meter daripada aras laut.

Cuaca pada ketika itu pula dianggarkan antara 8 hingga 25 darjah Celcius. Malangnya, beliau pada ketika itu gagal menandakan dengan tepat lokasi sebenar kawasan tersebut pada petanya.

Sehinggalah pada tahun 1920, lokasi kawasan dataran tanah tinggi tersebut berjaya ditemui hasil daripada beberapa buah ekspedisi yang dilakukan kemudiannya. Begitulah kisahnya bagaimana kawasan yang kini dikenali sebagai Cameron Highlands ini ditemui.

Walaupun lokasi kawasan ini telah disahkan pada tahun  1920, hanyalah 5 tahun kemudian iaitu pada tahun 1925 kawasan ini dibangunkan sebagai sebuah kawasan resort tanah tinggi hasil daripada cadangan Sir George Maxwell.

Populariti Cameron Highlands terus meningkat pada zaman kolonial British ini apabila British sedar bahawa kawasan tanah tinggi ini mempunyai banyak lereng-lereng bukit yang sesuai untuk aktviti penanaman teh.

Maka, pada tahun 1929, John Archibald Russell yang merupakan anak kepada salah seorang pegawai tinggi British pada ketika itu telah memulakan penanaman teh di kawasan ini. Daripada usanya inilah lahirnya jenama teh Boh yang popular dalam kalangan rakyat Malaysia pada masa kini.

Selain teh, kawasan ini juga menjadi kawasan penanaman sayur-sayuran kerana suhunya yang optimum untuk tujuan ini. Pada zaman kolonial juga, kawasan ini menjadi tempat tumpuan pegawai British untuk membina penempatan dengan pembinaan rumah rehat kerana cuacanya yang nyaman.

Walaupun ramai antara kita gemarkan suasana disini, jalannya yang berliku untuk ke sini sememangnya menjadi cabaran bagi setiap pelancong. Namun, bayangkan betapa sukarnya akses ke sini suatu ketika dahulu?

Antara tahun 1896 hingga 1902, jalan ke kawasan ini telah diperbesar dan ditambah baik. Pada tahun 1925, Sir George Maxwell telah melawat ke kawasan ini dan telah mencadangkan kawasan Tanah Rata dan Brincang dijadikan sebagai pusat penempatan tentera.

Antara tahun 1926-1931, kawasan ini telah diklasifikasikan kepada beberapa zon antaranya untuk tujuan agrikultur, kawasan penempatan, taman negara, kawasan pentadbiran, kawasan rekreasi dan banyak lagi.

Sehingga ke saat ini, Cameron Highlands makin pesat membangun dan menerima begitu ramai pelancong terutamanya pada cuti hujung minggu. Malangnya, akibat kerakusan manusia dalam pembinaan projek-projek baru di kawasan ini, telah terjadi banyak malapetaka dan kemusnahan alam sekitar yang sungguh menyedihkan.


5 Pemain Bola Sepak Dengan Gaji Tertinggi di Liga Super China

Berikutan kebangkitan kuasa ekonomi China sebagai salah satu negara gergasi dunia, tawaran gaji lumayan turut sama meningkat sehingga mampu menarik minat pemain-pemain berstatus antarabangsa untuk bermain dalam liga tempatan China.

Salah satu kritikan yang akan kerap kali dihamburkan pada pemain bola sepak, adalah apabila pemain itu sendiri meletakkan wang ringgit sebagai sasaran utama berbanding membina legasi dan karier di peringkat tertinggi. Adakah kritikan ini adil?

China kini memang menjadi salah satu negara yang menarik minat ramai pemain tetapi adakah pemain yang berhijrah ke sana, patut dianggap mensia-siakan bakat mereka kerana mengejar habuan wang semata-mata? Berikut adalah lima pemain yang meninggalkan liga berstatus tinggi di Eropah untuk mencuba nasib di Asia.

Bekas bintang Chelsea yang pernah diletakkan sebagai harapan kelab tersebut dan pasukan kebangsaan Brazil, perpindahan Oscar ke kelab liga Perdana Inggeris itu dikatakan sebagai era baru dalam pembentukan corak permainan Chelsea. Walaupun mempamerkan aksi yang memuaskan ramai pihak, keputusan untuk menyertai kelab Shanghai SIPG pada penghujung musim 2016 mengejutkan peminat.

Kelab China tersebut merupakan antara gergasi liga tempatan Cina dan kemasukan Oscar memperkuatkan lagi barisan serangan SIPG, yang ketika itu memiliki penyerang Brazil - Hulk. Gandingan mereka berdua membolehkan SIPG memperbaiki kedudukan menjadi naib juara pada musim 2017 sebelum bergelar juara kali pertama pada tahun 2018. Atas khidmatnya, Oscar dibayar £400,000 seminggu.

Lebih dikenali dengan nama Hulk kerana badannya yang besar walaupun nama asal beliau Givanildo Vieira de Sousa, 'Hulk' mula dikenali ramai setelah mencatat nama sebagai penyerang handalan kelab Porto namun kariernya seakan tersekat, gagal dipancing kelab-kelab besar Eropah. Dia berpindah ke Russia, menyertai kelab Zenit St. Petersburg sebelum dibeli Shanghai SIPG dengan yuran perpindahan £45 juta.

Menjadi salah satu nama yang dikatakan menaikkan status liga bola sepak China di mata dunia, Hulk mempamerkan aksi konsisten meledakkan jaringan khasnya dalam Liga Juara-Juara Asia. Kini menjadi antara nama besar di Asia, perpindahan ke China bukanlah kali pertama beliau bermain di benua ini. Pada awal karier beliau, Hulk telahpun menimba pengalaman di Jepun lebih 4 tahun sebelum ke Portugal. Berapa pendapatan beliau seminggu di Shanghai? £320,000. Jauh melebihi gaji beliau di Russia yang 'hanya' £115,000 seminggu.

Dinobatkan sebagai salah seorang pemain yang agak lambat merealisasikan potensinya, Graziano Pelle merupakan salah seorang pemain yang agak lambat dikenali sebelum hanya mula menyertai skuad kebangsaan Itali pada usia 31 tahun. Nama beliau mula dikenali selepas menyertai pasukan Feyenoord pada musim 2012 di mana dia menjadi antara penyerang paling konsisten liga Belanda.

Dibeli oleh pasukan Liga Perdana Inggeris Southampton, Pelle mempamerkan aksi baik menjaringkan 30 gol dalam 81 perlawanan membolehkan pasukan Shandong Luneng dari Jinan, China menawarkan kontrak bagi musim 2016. Dikritik kerana memilih untuk ke China bagi menamatkan kariernya, tawaran £290,000 yang pasti sukar diterima Pelle di mana-mana kelab Eropah menjadi pilihan beliau.

Seorang penyerang pasukan kebangsaan Argentina yang mempunyai profil tinggi, Lavezzi memulakan karier bersama kelab tempatan Estudiantes sebelum mencipta nama sebagai salah seorang pemain utama kelab Napoli di Itali. Prestasi baik membolehkan gergasi Perancis, kelab Paris Saint-Germain (PSG) memancing beliau selama empat musim.

Perpindahan beliau ke kelab Heibei China Fortune membolehkan pendapatan beliau naik kepada £290,000. Bagaimanapun, ada pihak mendakwa gaji sebenar Lavezzi di kelab tersebut sebenarnya berjumlah £798,000 - meletakkan beliau sebagai pemain bola sepak dengan gaji paling besar di dunia; mengalahkan Lionel Messi dan Cristiano Ronaldo. Benar atau tidak, kita hanya boleh berspekulasi.

Selain itu, Lavezzi juga mencetuskan kontroversi selepas mengubah bentuk matanya semasa sesi fotografi kelab tersebut. Walaupun kelabnya menganggap perbuatan itu lucu, peminat bola sepak China tidak nampak apa komedinya.

Menjadi salah seorang pemain yang kerap kali membezakan pendapat penyokong kelab Manchester United, Fellaini mula bermain bola sepak pada usia 8 tahun namun cinta sebenarnya adalah acara larian jarak jauh. Walaupun begitu, bakatnya dalam bola sepak digilap, mempunyai tubuh yang tinggi lampai membolehkan dia menjadi pemain tengah yang efektif selain mudah dikenali kerana rambutnya yang unik.

Menjadi rebutan banyak kelab besar sebelum menyertai pasukan Everton, di kelab inilah Fellaini mencipta nama sehingga dilamar Manchester United. Bagaimanapun, pergolakan pengurusan di kelab tersebut menyebabkan nasib Fellaini juga terumbang-ambing sebelum beliau ditawarkan untuk menyertai Graziano Pelle di Shandong Luneng dengan pendapatan lumayan £235,000.

Pada perlawanan pertama di China, Fellaini memulakan penampilan dengan menjaringkan gol tunggal perlawanan, menamatkan musim pertama dengan 7 gol daripada 20 perlawanan. Perpindahan beliau ke China dikatakan antara faktor besar kenapa prestasi Manchester United sangat goyah.


Sejarah Mesin Faksimili Dan Kenapa Ia Masih Digunakan Sehingga Kini?

Sekiranya seseorang meminta anda untuk menghantarkan dokumen kerja menggunakan mesin faksimili atau faks, anda mungkin terkejut mengapa dalam dunia Internet pada hari ini kita masih menggunakannya.

Malah, ada di antara kita yang tidak tahu apa itu mesin faks. Ya, mesin faks masih digunakan sehingga ke hari ini walaupun kita mempunyai pelbagai cara lain untuk menghantar dokumen dengan lebih pantas dan efisyen.

Walaupun penggunaannya tidaklah meluas seperti pada tahun 1980-an dan 1990-an, namun ia masih dijual di seluruh dunia.

Menurut ahli sejarah teknologi iaitu Jonathan Coopersmith, adalah masih terlalu awal untuk kita menganggap mesin faks sebagai peninggalan masa lalu.

Malah, mungkin terdapat dokumen-dokumen yang sedang difaks ketika anda sedang membaca artikel ini.

Walaupun penggunaan mesin faks memuncak pada tahun 1980-an dan 1990-an, tak ramai orang yang tahu bahawa mesin faks sebenarnya telah wujud sejak abad ke-19 lagi.

Ini memandangkan kaedah meluas seterusnya yang digunakan untuk menghantar imej atau dokumen yang diimbas secara elektronik seperti e-mel datang hampir 100 tahun selepas peranti pertama yang dapat menghantar mesej faksimili.

Berdasarkan reka bentuk oleh pencipta Scotland, Alexander Bain, mesej faksimilipertama dihantar melalui talian telegraf pada tahun 1847.

Ia masih dibahaskan sama ada ia adalah "faks pertama", kerana pada masa itu pencipta-pencipta lain, termasuk Thomas Edison dan Alexander Graham Bell, telah berusaha untuk merintis teknologi faksimili yang mampu menjadi kuasa besar seterusnya dalam industri komunikasi.

Pada masa itu, telegraf telah memudahkan manusia menghantar mesej melintasi jarak jauh, walaupun dengan batasan iaitu satu huruf dalam satu masa.

Walau bagaimanapun, manusia mahukan teknologi yang bukan sahaja membolehkan mereka menghantar salinan teks, tetapi juga imej atau  dokumen, dan dapat melakukannya dengan kelajuan yang lebih tinggi.

Ini adalah salah satu motivasi terbesar untuk pencipta terkenal pada era itu untuk berusaha mencipta teknologi faksimili.

Teknologi faks ternyata merupakan salah satu revolusi yang paling penting dalam teknologi komunikasi.

Orang Amerika mengetahui tentang mesin faks buat pertama kali sewaktu Pameran Dunia New York yang terkenal pada tahun 1939 di mana mesin faks menghantar imej untuk surat khabar pada kadar 18 minit bagi setiap halaman.

Walau bagaimanapun, penggunaan faks mula digunakan di pejabat di seluruh dunia selepas beberapa dekad.

Mesin faks membawa peningkatan besar dalam kelajuan urusniaga perniagaan, yang membolehkan syarikat dan individu menghantar dokumen dengan cepat dan meluas.

Seseorang di  China boleh menghantar dokumen perniagaan penting ke pejabat di Amerika Syarikat dalam masa beberapa minit sahaja.

Walaupun demikian, kehebatan masin ini tidak bertahan lama di mana penciptaan internet mengurangkan penggunaan mesin faks.

Malah, pada tahun 1995, pengasas MIT Media Lab, Nicholas Negroponte berkata bahawa mesin faks tidak lagi relevan dalam landskap teknologi moden.

Beberapa tahun kemudian, ramalannya menjadi kenyataan apabila permintaan terhadap mesin faks mula berkurang.

Walaupun penjualan mesin faks sedang menurun, sektor seperti penguatkuasaan undang-undang dan penjagaan kesihatan masih bergantung pada mesin faks untuk aktiviti harian.

Ini adalah disebabkan oleh pengawalseliaan rangka kerja yang tegar kerja, kebimbangan terhadap keselamatan sistem digital, dan keengganan untuk berubah.

Agak mengejutkan, mesin faks masih digunakan secara rutin di banyak tempat. Malah, mesin ini pernah menjadi barisan hadapan dalam teknologi komunikasi.

Hari ini, ia sering digunakan oleh agensi penguatkuasa undang-undang untuk penghantaran jaminan atau penyerahan rekod awam.

Industri kesihatan juga masih menggunakan mesin faks secara meluas walaupun terdapat banyak percubaan untuk menaik taraf.

Faks digunakan oleh doktor dalam kedua-dua situasi rutin dan yang berisiko tinggi. Malah, menurut satu anggaran, hampir tiga perempat komunikasi perubatan berlaku melalui faks!

Ramai golongan milenial yang mengambil pengajian perubatan menjadi hairan dan bingung oleh penggunaan mesin faks pada zaman Internet ini.

Sesetengahnya telah menyatakan rasa tidak puas hati mereka tentang penggunaan apa yang mereka sebut sebagai "teknologi purba".

Walaupun begitu, penggunaan faks tidak banyak merosot dalam penjagaan kesihatan di seluruh dunia.

Ramai yang menyalahkan ini mengenai tafsiran klausa dalam undang-undang privasi kesihatan Amerika Syarikat yang mewajibkan penyedia kesihatan mengambil langkah ketat dalam menjaga maklumat pesakit.

Peraturan ini secara jelas menyebutkan faks dan bukannya e-mel atau media elektronik lain, begitu banyak penyedia perkhidmatan kesihatan menafsirkannya bahawa semua rekod perubatan medis hanya boleh dilakukan melalui faks.

Salah satu lagi sebab utama yang menghalang hospital daripada bertukar kepada medium elektronik yang lebih canggih adalah kebimbangan terhadap penggodaman komputer yang sangat mudah berlaku di zaman moden ini.

Mereka merasakan bahawa mesin faks lebih kuat dan teguh apabila ia melibatkan serangan.

Inilah sebabnya mengapa sebuah syarikat start-up yang dikenali sebagai PatientBank gagal dalam misi untuk mewujudkan sistem penjagaan kesihatan di mana pesakit boleh berkongsi dan menerima rekod perubatan secara digital, dan bukannya bergantung kepada teknologi ketinggalan zaman seperti mesin faks.

Sesetengah pengamal perubatan yang berpengalaman memberi jaminan terhadap mesin faks disebabkan oleh kebolehoperasiannya, di mana orang-orang dengan platform teknologi yang berbeza dapat berkomunikasi dengan lancar melalui teknologi seragam tunggal.

Penguatkuasaan undang-undang adalah bahagian lain yang tetap setia kepada mesin faks.

Malah, protokol kemasukan data dalam jabatan penguatkuasa undang-undang masih wujud secara analog.

Walaupun mempunyai akses kepada teknologi yang paling canggih, jabatan penguatkuasa undang-undang di Amerika Syarikat bergantung pada peralatan berteknologi rendah, termasuk mesin faks untuk kerja harian.

Jelas sekali, faks memberikan kepuasan tertentu kerana kefungsian retronya, tetapi pada peringkat institusi, sudah sampai masanya mesin faks diganti dengan sistem yang lebih maju dan lebih baik.

Doktor perlu mempunyai akses segera kepada rekod perubatan dan polis tidak perlu menunggu beberapa minit untuk mendapatkan gambar suspek melalui faks untuk tindakan pantas.

Mesin faks masih boleh memainkan peranan dalam pejabat sebagai sandaran seperti dalam kes kegagalan sistem digital atau elektronik, tetapi ia tidak sepatutnya menjadi kaedah komunikasi dalam semua situasi.


Ini Sebab Mengapa Buah Avokado (Alpukat) Tersangat Mahal

Alpukat telah menjadi salah satu makanan paling trend di dunia dan "superfood" ini kini menjadi pilihan utama bagi peminat makanan di seluruh dunia.

Namun sedarkah anda buah ini menjadi semakin mahal saban hari.

Harga alpukat telah melonjak dalam tahun-tahun kebelakangan ini sehingga 129%, dengan harga purata alpukat Hass mencecah RM10 pada tahun 2019, hampir dua kali ganda berbanding tahun lepas.

Di Malaysia, buah ini dijual dengan harga sebiji RM5 di kebanyakan pasar raya. Jadi, mengapa buah alpukat tersangat mahal?

Menurut sejarah, ahli arkeologi di Peru telah menemui benih alpukat tertanam bersama-sama mumia Incan sejak tahun 750 SM. Tetapi buah ini dinamakan orang Aztec pada tahun 500 SM sebagai āhuacatl, yang diterjemahkan menjadi "buah zakar".

Ketika para penakluk Spanyol menjajah Mexico dan Amerika Tengah pada abad ke-16, mereka mengubah namanya kepada "aguakat".

Pertanian aguakat berkembang dalam beberapa ratus tahun kemudian, kebanyakannya di Amerika Tengah dan Amerika Selatan.

Namun, pemakanan buah alpukat di luar wilayah-wilayah ini hampir tidak berlaku sebelum hujung abad ke-19.

Pengkomersialan aguakat bermula pada awal 1900-an tetapi difokuskan pada penjenamaan alpukat sebagai makanan istimewa untuk orang kaya, seperti iklan ini di The New Yorker dari tahun 1920 yang mengisytiharkan buah ini sebagai "Salad buah aristokrat".

Namun, sekumpulan penanam di California menyedari bahawa nama aguakat yang sukar untuk disebut itu telah mengganggu pemasaran dan penjualan dalam pasaran, jadi mereka membentuk Persatuan Alpukat California.

Pada tahun 1950-an, skala pengeluaran meningkat dan harga alpukat jatuh kepada kira-kira USD0.25 (RM1) setiap satu.

Popularitinya semakin meningkat dengan gelombang imigresen antara Amerika pada tahun 1960-an, disebabkan orang Amerika Latin membawa rasa cinta mereka terhadap alpukat ke Amerika Syarikat.

Tetapi apabila permintaan meningkat, bekalan perlu dtingkatkan dan kesulitan sebenar menghasilkan tanaman alpukat berskala besar mula terlihat.

Kebun-kebun alpukat memerlukan sumber dengan kos tinggi yang sangat banyak untuk berkembang pesat.

Terdapat banyak perkara yang diperlukan alpukat termasuklah air, baja, pemangkasan (pruning), kawalan serangga perosak dan perlindungan matahari.

Semua ini akan meningkatkan peluang mendapatkan hasil yang baik. Apabila seseorang itu memutuskan untuk menanam alpukat, ia akan ditanam dengan menggunakan pokok yang datang daripada nurseri yang diperakui.

Pokok-pokok ini harus dipesan beberapa tahun lebih awal. Selain itu, pokok-pokok ini memerlukan air yang sangat banyak dan apa yang menyukarkan proses ini adalah hujan yang tidak menentu akan memberikan kesan buruk kepada tanaman.

Lonjakan populariti alpukat terhenti semasa kegilaan memerangi lemak pada tahun 1980-an, dengan purata hanya 450 gram per kapita yang dimakan di Amerika pada tahun 1989.

Obsesi terhadap lemak rendah pada dekad ini menyebabkan pengguna menjauhi alpukat kerana ia mengandungi lemak yang tinggi, tanpa benar-benar memahami kebenaran nutrisi yang tersembunyi di dalamnya.

Apabila melibatkan makanan, kita biasanya lebih mengambil berat kerana kita biasa dengar di media bahawa lemak adalah tidak baik untuk kita.

Tetapi jenis lemak yang terkandung dalam alpukat adalah lemak monotaktepu yang mana jenis lemak yang bagus. Jadi walaupun buah ini sangat berlemak, ia sebenarnya mengandungi lemak baik.

Alpukat mula diterima semula ketika penghujung abad ke-20 dan ia telah dibantu oleh keputusan politik yang tak disangka-sangka.

Pada tahun 2005, Jabatan Pertanian AS menarik balik larangan berusia 90 tahun bagi membenarkan pengimportan alpukat Mexico ke semua 50 negeri di negara itu.

Pada mulanya, keputusan ini menimbulkan kemarahan penanam California yang takut akan langkah itu dapat mengurangkan jualan penanam tempatan sebanyak 20%.

Apa yang sebenarnya yang berlaku adalah apabila bekalan Mexico menjadi lebih luas dan tersedia, peruncit meneraju pemasaran dan menjual alpukat manakala penyedia perkhidmatan makanan dan restoran-restoran mula memasukkannya sebagai bahagian tetap dalam menu mereka.

Ini membuatkan permintaan mula berkembang kerana rantaian bekalan yang tidak konsisten sebelum kini menjadi konsisten, dan pengguna boleh menikmati alpukat setiap hari sepanjang tahun.

Hari yang paling besar bagi buah ini adalah ketika Super Bowl Sunday, di mana kini dianggarkan lebih daripada 90 juta kilogram alpukat dimakan ketika ia berlangsung di Amerika Syarikat.

Tetapi jika anda mengambil kira sumber-sumber yang diperlukan untuk menghasilkan alpukat sebanyak itu, anda mungkin boleh memahami mengapa harga buah ini melonjak begitu tinggi.

Menurut pakar, air yang diperlukan oleh buah untuk terhasil ini adalah kira-kira 270 liter bagi setiap 450 gram.

Oleh itu, 90 juta kilogram alpukat memerlukan sebanyak 54 bilion liter air, yang bermaksud kemarau atau gelombang haba boleh memberikan kesan buruk terhadap industri alpukat.

Malah, inilah yang sedang berlaku di California untuk tempoh 7 tahun yang lalu di mana "Negeri Cahaya Matahari" ini baru sahaja diisytiharkan bebas kemarau pada tahun 2019.

Di sesetengah negara seperti Chile, penanaman alpukat dipersalahkan kerana memburukkan lagi kemarau, kerana kebun-kebun hijau yang subur ini membuatkan tebing sungai menjadi kering.

Dan peningkatan dominasi alpukat terbesar mungkin disebabkan oleh kemunculan gaya pemakanan yang lebih bersih dan sihat. yang bersih.

Tidak lagi menjadi snek bagi majlis-majlis khas, buah hebat ini kini boleh ditemui di kafe atau restoran di mana-mana di seluruh dunia.

Dan mereka yang memakan makanan ini sangat berminat untuk memberitahu anda tentangnya. Dengan hanya menaip #avocado di Instagram, anda akan dapat melihat lebih daripada 10 juta hasil carian.

Tidak banyak makanan yang menyerupai buah ini dari segi profil nutrisi. Namun untuk memanggilnya sebagai superfood, mungkin tidak ke tahap itu.

Alpukas sangat baik untuk dimasukkan dalam pemakanan anda, tetapi anda tidak terlepas apa-apa jika tidak memakannya. Untuk lemak monotaktepu, anda boleh dapatkannya dari produk seperti minyak zaitun dan buah zaitun dan kekacang.

Vitamin dan mineral yang terkandung dalam alpukat boleh didapati daripada sayur-sayuran hijau yang lain seperti bayam dan broccoli.

Jadi, terdapat banyak cara untuk mendapatkan nutrien-nutrien ini tanpa memakan alpukat.

Dengan harga yang tersangat tinggi, komoditi alpukat telah menarik minat pencuri buah ini dari kebun dan juga trak penghantaran di seluruh dunia.

Di New Zealand, pasukan patrol waktu malam yang bersenjata dan pagar elektrik dipasangkan di kebun-kebun selepas penanam di Northland mengalami kecurian 70% daripada tanaman alpukatnya.

Di Michoacán, di mana 80% dari alpukat Mexico datang, kartel-kartel menjalankan perdagangan "alpukat darah", yang mana kekerasan menguatkan yuran pemerasan dari petani berdasarkan saiz tanah mereka dan berat tanaman mereka.

Beberapa restoran telah mula memboikot alpukat kerana berasakan telah bersubahat dalam masalah etika di sebalik penjualan buah ini.


10 Wanita Dengan IQ Paling Tinggi

Kita mungkin pernah mendengar atau membaca banyak kisah genius dari kalangan lelaki tetapi ada juga wanita yang setanding malah lebih pintar berbanding Albert Einstein dan Stephen Hawking.

Pada zaman moden, wanita telah membuktikan bahawa mereka juga lebih baik berbanding lelaki dalam setiap bidang sama ada dalam pendidikan, pekerjaan atau kehidupan. Berikut adalah beberapa wanita yang mempunyai IQ paling tinggi dalam sejarah.

Biasanya, kanak-kanak berusia 12 tahun gemar bermain dengan rakan-rakan mereka dan tidak suka melakukan kerja sekolah tetapi ia berbeza bagi Olivia Manning. Pada usia 12 tahun, Olibia telah melakukan ujian IQ Mensa.

Ujian yang diambilnya pada tahun 2012 itu telah mengejutkan seluruh dunia apabila Olivia berjaya mendapat markah melebihi 160. Ini bermakna, Olivia mempunyai IQ yang lebih tinggi berbanding Albert Einstein dan Stephen Hawking yang hanya memperolehi markah 160.

Ketika berusia 15 tahun, Fabiola Mann telah berjaya mendapat markah sebanyak 162 dalam ujian IQ Mensa, iaitu dua markah melebihi saintis terkenal dunia, Albert Einstein.

Fabiola yang telah menghabiskan pengajiannya di Kolej Northwood di London melanjutkan pengajian dan bekerja dalam bidang perubatan. Gadis berketurunan India ini gemar bermain catur, alat muzik dan juga melakukan aktiviti seni bela diri Karate.

Judit Polgar dilahirkan pada 23 Julai 1976 di Hungary dan dianggap sebagai salah seorang pemain catur terbaik yang pernah ada. Dia mendapat gelaran sebagai Grandmaster Catur ketika hanya berusia 15 tahun sahaja.

Judit yang mendapat markah sebanyak 170 dalam ujian IQ Mensa ini pernah bermain catur menentang beberapa pemain terhebat dunia seperti Vishwanathan Anand dan Garry Kasparov. Selain itu, Judit juga mempunyai banyak lagi pencapaian lain yang membanggakan.

Ruth Lawrence adalah seorang profesor Matematik British. Dia melakukan banyak kajian meluas dalam teori Knot dan topologi algebra Matematik. Ruth yang dilahirkan pada tahun 1971 merupakan seorang genius sejak kecil lagi.

Pada usia 10 tahun, dia mengambil ujian di Universiti Oxford dan merupakan individu termuda dalam zaman moden yang menamatkan pengajian di universiti terkenal itu. Ruth mempunyai markah IQ sebanyak 175, satu jumlah yang menakjubkan.

Grace Hopper adalah seorang saintis komputer yang bijak dari Amerika Syarikat. Dia adalah manusia pertama yang menemui alat compiler (program yang menukar arahan kepada kod supaya dapat dibaca dan dilaksanakan komputer).

Ketika berusia 34 tahun dia cuba untuk menyertai angkatan tentera laut tetapi gagal. Dia kemudian memutuskan untuk menyertai bidang komputer dan menjadi salah seorang pakar komputer yang tiada tandingan sehingga hari ini. Grace telah menerima lebih daripada 40 darjah kehormat daripada banyak universiti di seluruh dunia.

Germaine Stael yang juga dikenali sebagai Madame de Stael dilahirkan di Paris pada tahun 1766 dan merupakan seorang Penasihat Sosial Perancis dan aktivis politik. Dia juga merupakan seorang penulis terkenal dan telah menghasilkan pelbagai tulisan hebat.

Germaine merupakan musuh utama Napoleon kerana sering mengkritik pemerintah itu sehingga dia diharamkan dari Perancis kerana tulisannya. Selepas berhijrah ke Jerman, Germaine telah mengambil beberapa ujian IQ dan mendapat markah sekitar 180-185. Dia merupakan wanita paling bijak pada zamannya.

Marie Curie merupakan salah seorang tokoh paling ikonik dan terkenal dalam sejarah. Wanita itu juga mempunyai skor IQ yang tinggi iaitu sebanyak 185. Marie merupakan ahli Kimia dan Fizik Poland dan dikenali kerana kerjanya dalam bidang radioaktiviti.

Marie telah memenangi dua Hadiah Nobel iaitu pada tahun 1903 bagi Fizik dan 1911 bagi Kimia. Marie sebenarnya merupakan saintis wanita paling popular dan sumbangannya memainkan peranan penting yang membantu membentuk dunia moden.

Marilyn vos Savant adalah seorang pensyarah, pelakon layar dan penulis yang terkenal kerana kepintaran dan mempunyai markah ujian IQ sebanyak 190. Dalam majalah Parade, dia menulis untuk ruangan "Ask Marilyn" di mana dia menjawab banyak soalan dan menyelesaikan teka-teki.

Pada tahun 1986 hingga 1989, Marilyn telah disenaraikan dalam Guinness Book of World Records kerana mempunyai IQ paling tinggi. Dia mula mengambil ujian IQ yang pertama ketika berusia 10 tahun di mana dia mempunyai kepandaian mental setara dengan individu berusia 22 tahun.

Hypatia merupakan anak perempuan kepada ahli matematik terkenal dalam sejarah iaitu Theon of Alexandria. Dia yang dilahirkan pada sekitar tahun 351-370 Masihi merupakan seorang ahli falsafah Yunani, ahli astronomi dan ahli matematik di Mesir dan kemudian di Empayar Rom Timur.

Hypatia dipecayai telah mencipta banyak peralatan saintifik seperti astrolab dan hidrometer. Dia juga menulis pelbagai ulasan dan risalah. Hypatia merupakan salah satu minda terhebat dengan IQ melebihi 190. Dia merupakan wanita paling pintar pada zamannya.

Edith Stern mungkin merupakan wanita paling bijak dalam sejarah. Dia dikenal pasti sebagai seorang genius sejak dari kanak-kanak lagi. Sebelum berumur satu tahun, Edith mampu mengira dan bercakap dalam ayat yang lengkap. Seperti genius kanak-kanak lain, dia memperolehi banyak ijazah sebelum berumur 18 tahun.

Bekas Timbalan Presiden Kajian dan Pembangunan IBM ini juga mempunyai 128 paten Amerika Syarikat di atas namanya. Edith mencapai banyak anugerah seperti Anugerah Seumur Hidup dalam Kejuruteraan. Dalam beberapa ujian IQ yang lain, Edith memperolehi lebih daripada 200 markah.